DUN Perlis bubar hari ini, umum Menteri Besar

Dewan Undangan Negeri Perlis ke-14 dibubarkan berkuat kuasa hari ini bagi memberi laluan pilihan raya negeri diadakan seiring dengan Pilihan Raya Umum Ke-15 (PRU-15) nanti.

Pembubaran DUN diumumkan Menteri Besar Perlis Datuk Seri Azlan Man yang memberitahu keputusan tersebut mendapat perkenan Raja Perlis Tuanku Syed Sirajuddin Putra Jamalullail.

Katanya beliau dan Speaker DUN Perlis Datuk Hamdan Bahari telah menghadap Raja Perlis di Galeri Diraja Arau pada pukul 3 petang semalam dan menyembah maklum memohon pembubaran DUN Perlis.

“Alhamduillah baginda telah memberi perkenan dan tarikh pembubaran DUN berkuat kuasa hari ini,” katanya dalam sidang media di pejabatnya di Kangar hari ini.

Azlan Man berkata Raja Perlis juga telah menandatangi pengisytiharan pembubaran DUN Perlis berkuat kuasa hari ini.

“Jadi PRU Negeri akan diadakan serentak dengan PRU15 dan kita akan serahkan segala urusan kepada pihak Suruhanjaya Pilihan Raya Malaysia (SPR) untuk membuat tindakan sewajarnya,” katanya.

Perlis mempunyai 15 kerusi DUN. Sebelum pembubaran DUN penggal ke-14, sepuluh kerusi diwakili Barisan Nasional (BN), tiga PKR dan dua PAS.

Perlis mempunyai tiga kerusi Parlimen. Penyandang kerusi Arau dan Padang Besar adalah Datuk Seri Dr Shahidan Kassim dan Datuk Zahidi Zainul Abidin masing-masing dari BN, manakala kerusi Parlimen Kangar disandang Noor Amin Ahmad (PKR).


UMNO kalah PRN, Dr Mahathir kata jangan selamatkan kes mahkamah Zahid pula

Tun Dr Mahathir Mohamad memberi amaran kepada kerajaan campuran agar tidak masuk campur dalam kes mahkamah dihadapi Presiden UMNO, Datuk Seri Ahmad Zahid Hamidi.

Dr Mahathir berkata tidak menolak akan ada pengaruh lain cuba menyelamatkan Zahid daripada dihukum kes mahkamahnya selepas kekalahan teruk pada Pilihan Raya Negeri (PRN) baru-baru ini, malah sepatutnya melepaskan jawatannya.

“Dia ada 47 pertuduhan terhadapnya… dia minta nak jadi timbalan kononnya sebagai timbalan perdana menteri dia tidak akan dihukum.

“Saya harap dia akan dihadapkan ke mahkamah dan tidak ada pengaruh lain yang cuba menyelamatkan dia,” katanya dipetik laporan media.

Pada PRN 2023, UMNO hanya memenangi 19 daripada 108 kerusi yang ditandinginya.

PRN pada 12 Ogos menyaksikan UMNO diberi tamparan hebat oleh sebahagian besar pengundi Melayu di kubu kuatnya, manakala Perikatan Nasional (PN) terus meraih kejayaan cemerlang termasuk di negeri-negeri yang dipegang Pakatan Harapan (PH).

Daripada enam negeri yang mengadakan PRN, Negeri Sembilan adalah satu-satunya negeri yang UMNO berjaya menang di sebahagian besar kerusi yang ditandinginya.

Di Terengganu dan Kedah pula, parti itu ditendang keluar oleh pengundi walaupun melakukan kempen besar-besaran oleh pemimpin tertinggi parti.

Dr Mahathir berkata UMNO, parti yang diterajuinya selama 22 tahun sebelum bersara daripada politik, semakin merudum berikutan ada pemimpin yang tidak mengutamakan perjuangannya.

“Dulu dapat majoriti yang kuat dapat diri kerajaan yang kukuh sekarang ini dipandang hina oleh ahli-ahli mereka sendiri.

“Siapa yang tak bersetuju dengan pemimpin disingkir, itu lah UMNO sekarang ini.

“Ini bukan UMNO yang ditubuhkan, ini UMNO yang kena ‘hijack’ oleh orang yang mempunyai perjuangan yang berlainan,” katanya.


Samy Vellu meninggal dunia pada usia 86 tahun

Tun S Samy Vellu menghembuskan nafas terakhirnya pada usia 86 tahun di kediamannya kira-kira jam 8 pagi di Jalan Ipoh, Kuala Lumpur pada Khamis.

Pemergian bekas Presiden MIC disahkan Naib Presiden MIC, Datuk T Mohan yang dipetik laporan Astro Awani dan menurut laporan mendiang meninggal dunia ketika dalam tidur.

Berita itu turut dikongsi Datuk Seri Dr S Subramaniam dalam akaun peribadi Facebook miliknya pada Khamis.

Dalam pada itu Menteri Pengangkutan Datuk Seri Wee Ka Siong turut mengucapkan takziah kepada ahli keluarga mendiang di atas pemergian ahli politik veteran itu.

Mendiang dipilih menganggotai Kabinet pertama kali pada 1979 dan dilantik sebagai Menteri Kementerian Perumahan dan Kerajaan Tempatan.

Dari tahun 1979 hingga 1989, beliau dilantik sebagai Menteri Kerja Raya.

Kemudian dari tahun 1989 hingga 1995, beliau dilantik sebagai Menteri Tenaga, Komunikasi dan Pos. beliau memegang semula jawatan sebagai Menteri Kerja Raya sehingga 2008 berikutan kekalahan beliau pada pilihan raya umum.

Jawatan beliau sebagai Menteri kabinet mewakili parti MIC digantikan oleh setiausaha parti tersebut, Subramaniam, Menteri Sumber Manusia ketika itu.


Bukan Islam kekal dilarang guna kalimah Allah di Selangor

Selangor kekal melarang pengunaan kalimah Allah bagi orang bukan Islam di negeri itu.

Kata Menteri Besarnya, Datuk Seri Amirudin Shari pendirian negeri itu tidak terjejas meski Kementerian Dalam Negeri (KDN) dan kerajaan menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah Allah dan tiga perkataan lain bagi tujuan pembelajaran.

Menurutnya lagi, kerajaan negeri akan terus menjunjung titah Sultan Selangor, Sultan Sharafuddin Idris Shah Alhaj yang dizahirkan pada 23 Mac 2021 untuk menjaga kemuliaan dan kesucian agama Islam termasuk larangan penggunaan kalimah Allah oleh penganut agama bukan Islam di negeri itu.

“Titah Tuanku sebagai ketua agama Islam negeri Selangor bahawa penggunaan kalimah Allah di Selangor oleh penganut agama bukan Islam adalah dilarang.

“Ini adalah selaras dengan keputusan Mahkamah Persekutuan dalam kes Titular Roman Catholic Archbishop of Kuala Lumpur melawan Menteri Dalam Negeri pada tahun 2014 serta fatwa diwartakan di Selangor pada 18 Februari 2010 berkaitan dengan perkara yang sama,” katanya dalam satu kenyataan, hari ini.

Sebelum ini Majlis Agama Islam Selangor (MAIS) tidak bersetuju dengan tindakan kerajaan BN-PH dan KDN yang menarik balik rayuan tersebut.

Isnin lalu, Kerajaan Malaysia dan KDN menarik balik rayuan terhadap keputusan Mahkamah Tinggi pada 2021 yang membenarkan permohonan semakan kehakiman seorang penganut agama Kristian dari Sarawak, Jill Ireland untuk menggunakan kalimah Allah dalam pembelajaran agamanya.

Notis pemberhentian rayuan itu difailkan pada 18 April lalu di Pejabat Pendaftar Mahkamah Rayuan di Putrajaya.

Pada 10 Mac 2021, Hakim Nor Bee Ariffin memutuskan kalimah Allah boleh digunakan dalam penerbitan bahan agama Kristian bagi tujuan pembelajaran namun tertakluk pada syarat-syarat tertentu.

Dalam keputusannya, Hakim Nor Bee berkata arahan KDN pada 5 Disember 1986 bahawa larangan penggunaan kalimah ‘Allah’, ‘Baitullah’, ‘Solat’ dan ’Kaabah’ ke atas orang bukan Islam menyalahi undang-undang dan tidak rasional.


PM solat Tarawih bersama jemaah Masjid Jamek Al-Amaniah

Perdana Menteri Tan Sri Muhyiddin Yassin meluangkan masa menunaikan solat Tarawih bersama penduduk kariah Masjid Jamek Al-Amaniah, Batu Caves, Selangor malam tadi.

Turut hadir Menteri Kanan Perdagangan Antarabangsa dan Industri yang juga Ahli Parlimen Gombak Datuk Seri Mohamed Azmin Ali, Menteri Perumahan dan Kerajaan Tempatan Datuk Zuraida Kamaruddin serta Menteri Komunikasi dan Multimedia Datuk Saifuddin Abdullah.

Memetik laporan Bernama, Perdana Menteri yang tiba pada jam 8.23 malam turut menyertai solat Isyak berjemaah di situ.

Solat berkenaan dilaksanakan dengan pematuhan prosedur operasi standard (SOP) pencegahan penularan COVID-19 yang ketat.

Usai solat, Muhyiddin turut dilihat meluangkan masa beramah mesra bersama penduduk kariah itu sebelum meninggalkan masjid pada pukul 10.15 malam.

Sementara itu, Mohamed Azmin yang ditemui selepas majlis itu berkata, Perdana Menteri meluluskan peruntukan RM3.85 juta untuk membangunkan semula Sekolah Agama Rakyat (SAR) Al-Amaniah, yang terletak bersebelahan masjid berkenaan.

“Masjid ini amat bertuah kerana pada tahun lalu Perdana Menteri meluluskan peruntukan RM3.85 juta untuk membangunkan semula sekolah agama rakyat ini.

“Sekolah ini sudah uzur dan berusia 30 tahun. Apabila saya bawa perkara ini kepada Perdana Menteri, beliau luluskan. Selain itu, Perdana Menteri juga meluluskan peruntukan RM100,000 untuk menaik taraf sistem pembesar suara masjid ini,” katanya.


Senarai Kabinet baharu 2021

Senarai Kabinet Kerajaan Persekutuan yang baharu seperti diumumkan Perdana Menteri Datuk Seri Ismail Sabri Yaakob hari ini:

Menteri Kanan Menteri Perdagangan Antarabangsa dan Industri
Datuk Seri Mohamed Azmin Ali
Timbalan Menteri: Datuk Lim Ban Hong

Menteri Kanan Menteri Pertahanan
Datuk Seri Hishammuddin Tun Hussein
Timbalan Menteri: Datuk Seri Ikhmal Hisham bin Abdul Aziz

Menteri Kewangan
Senator Tengku Datuk Seri Zafrul Tengku Abdul Aziz
Timbalan Menteri I: Mohd Shahar Abdullah
Timbalan Menteri II: Tuan Haji Yamani Hafez Musa

Menteri Kanan – Menteri Kerja Raya
Datuk Seri Haji Fadillah Yusof
Timbalan Menteri: Datuk Arthur Joseph Kurup

Menteri Kanan – Menteri Pendidikan
Senator Datuk Dr. Mohd Radzi Md Jidin
Timbalan Menteri I: Senator Datuk Dr Mah Hang Soon
Timbalan Menteri II: Datuk Mohamad Alamin

Menteri Di Jabatan Perdana Menteri (Ekonomi)
Datuk Seri Mustapa Mohamed
Timbalan Menteri: Eddin Syazlee Shith

Menteri di Jabatan Perdana Menteri (Tugas-Tugas Khas)
Datuk Dr Hj Abdul Latiff Ahmad
Timbalan Menteri: Datuk Mastura Tan Sri Datuk Mohd Yazid

Menteri Di Jabatan Perdana Menteri (Parlimen dan Undang-Undang)
Datuk Seri Dr Haji Wan Junaidi Tuanku Jaafar
Timbalan Menteri: Datuk Wira Hajjah Mas Ermieyati Samsuddin

Menteri Di Jabatan Perdana Menteri (Hal Ehwal Agama)
Senator Idris Ahmad
Timbalan Menteri: Datuk Haji Ahmad Marzuk Shaary

Menteri Di Jabatan Perdana Menteri (Hal Ehwal Sabah dan Sarawak)
Datuk Seri Panglima Dr. Maximus Johnity Ongkili
Timbalan Menteri: Datuk Hajah Hanifah Hajar Taib

Menteri Pengangkutan
Datuk Seri Ir. Dr. Wee Ka Siong
Timbalan Menteri : Datuk Henry Sum Agong

Menteri Alam Sekitar
Datuk Seri Tuan Ibrahim Tuan Man
Timbalan Menteri: Datuk Dr Mansor Othman

Menteri Sumber Manusia
Datuk Seri Saravanan Murugan
Timbalan Menteri: Datuk Haji Awang Hashim

Menteri Wilayah Persekutuan
Datuk Seri Shahidan Kassim
Timbalan Menteri: Datuk Seri Jalaluddin Alias

Menteri Wanita, Keluarga dan Masyarakat
Datuk Seri Rina Harun
Timbalan Menteri: Datuk Hajah Siti Zailah Mohd Yusoff

Menteri Pengajian Tinggi
Datuk Dr Noraini Ahmad
Timbalan Menteri: Senator Datuk Dr. Ahmad Masrizal Muhammad

Menteri Tenaga dan Sumber Asli
Datuk Seri Takiyuddin Hassan
Timbalan Menteri: Datuk Ali Anak Biju

Menteri Dalam Negeri
Datuk Seri Hamzah Zainuddin
Timbalan Menteri I: Datuk Seri Dr Haji Ismail Haji Mohamed Said
Timbalan Menteri II: Jonathan Yassin

Menteri Kesihatan
Tuan Khairy Jamaluddin Abu Bakar
Timabalan Menteri I: Datuk Dr Noor Azmi Ghazali
Timbalan Menteri II: Datuk Aaron Ago Dagang

Menteri Pertanian dan Industri Makanan
Datuk Seri Dr Ronald Kiandee
Timbalan Menteri I: Datuk Seri Hj Ahmad Hamzah
Timbalan Menteri II: Dr. Nik Muhammad Zawawi Salleh

Menteri Pembangunan Luar Bandar
Datuk Seri Mahdzir Khalid
Timbalan Menteri I: Datuk Seri Abdul Rahman Mohamad
Timbalan Menteri II: Datuk Haji Hasbi Habibollah

Menteri Luar Negeri
Datuk Saifuddin Abdullah
Timbalan Menteri: Haji Kamarudin Jaffar

Menteri Perdagangan Dalam Negeri dan Hal Ehwal Pengguna
Datuk Alexander Nanta Linggi
Timbalan Menteri: Datuk Rosol Wahid

Menteri Komunikasi Dan Multimedia
Tan Sri Haji Annuar Haji Musa
Timbalan Menteri: Datuk Zahidi Zainul Abidin

Menteri Perumahan dan Kerajaan Tempatan
Datuk Seri Reezal Merican Naina Merican
Timbalan Menteri: Datuk Sri Ismail Abdul Mutalib

Menteri Sains, Teknologi dan Inovasi
Datuk Seri Dr Adham Baba
Timbalan Menteri: Datuk Haji Amzad Mohamed @ Hashim

Menteri Pembangunan Usahawan dan Koperasi
Tan Sri Noh Haji Omar
Timbalan Menteri: Tuan Muslimin Yahaya

Menteri Perusahaan, Perladangan dan Komoditi
Datuk Dr Hajah Zuraidah binti Kamaruddin
Timbalan Menteri I: Datuk Seri Wee Jeck Seng
Timbalan Menteri II: Willie Mongin

Menteri Pelancongan, Kesenian dan Kebudayaan
Datuk Seri Hajah Nancy Shukri
Timbalan Menteri: Datuk Seri Dr Santhara Kumar Ramanaidu

Menteri Perpaduan Negara
Datuk Halimah Mohamed Sadique
Timbalan Menteri: Senator Tuan Wan Ahmad Fayshal Wan Ahmad Kamal

Menteri Belia dan Sukan
Datuk Seri Ahmad Faizal Datuk Azumu
Timbalan Menteri: Senator Datuk Seri Ti Lian Ker


Indonesia rekod kes terendah, tapi pakar beri amaran ‘perangkap kitaran’

Sebanyak 3,779 jangkitan baharu Covid-19 direkodkan di seluruh Indonesia dalam tempoh 24 jam hari ini, jumlah paling rendah sejak 16 Mei lalu, menurut data dikeluarkan Pasukan Khas Covid-19 negara itu.

Pasukan itu juga melaporkan 188 pesakit Covid-19 meninggal dunia dalam tempoh itu, angka terendah direkodkan sejak pertengahan Jun.

Sehingga kini, negara keempat paling ramai penduduk di dunia itu mencatatkan lebih empat juta kes Covid-19 dan lebih 138,000 kematian.

Namun, saintis negara itu menjangkakan gelombang kedua pandemik Covid-19 yang mencapai kemuncaknya pada 15 Julai 2021, bukan yang terakhir kerana virus itu terus bermutasi.

Pakar dari Perikatan Saintis Indonesia untuk Penyelesaian Pandemik mengatakan keadaan itu ibarat perangkap di mana kitaran akan berputar semula pada kadar jangkitan yang tinggi dengan kemunculan varian baru – pandemik yang lebih lama, krisis ekonomi dan pengurangan aktiviti awam.

Menurut laporan pasukan petugas Covid-19, daripada November 2020 hingga Januari 2021, Indonesia merekodkan peningkatan jangkitan harian daripada 24,932 kes kepada 89,052 kes.

Ketika gelombang kedua, mulai Mei hingga Julai 2021, berlaku lonjakan kes daripada 35,470 kepada 243,600.

Susulan itu kerajaan Indonesia melaksanakan perintah Pemberlakukan Pembatasan Kegiatan Masyarakat (PPKM), memenuhi keperluan kemudahan kesihatan dan meningkatkan pemberian vaksin kepada rakyatnya, bagi mengekang penularan Covid-19.

Kesannya, pada 29 Ogos 2021 kes Covid-19 di peringkat nasional menurun sebanyak 86.9 peratus berbanding gelombang kedua.

“Kami belum berjaya mengawal wabak tersebut. Kita masih terperangkap dalam lingkarannya. Jumlah kes akan terus berubah-ubah jika dasar kerajaan masih tidak menentu, di mana program ini hanya menumpukan kepada menangani situasi semasa, bukan langkah-langkah jangkaan masa akan datang,” kata ahli epidemiologi Dr Pandu Riono dari Fakulti Kesihatan Umum Universiti Indonesia.

Menurutnya, Indonesia masih rentan kepada wabak tersebut kerana usaha menanganinya yang cenderung sporadis di mana apabila terdapat lonjakan kes, pemerintah segera mengenakan sekatan sosial.

Namun, ketika kelonggaran sekatan itu dilakukan, ironinya, pergerakan dan aktiviti masyarakat inilah yang mencetuskan peningkatan jumlah kes baharu, katanya.

Kehadiran varian baru yang lebih ganas, katanya, boleh menyebabkan lebih banyak kesukaran kepada Indonesia untuk keluar daripada krisis kesihatan masyarakat yang berlarutan.

Atas alasan ini, jalan keluar daripada pandemik harus dipertimbangkan dan direalisasikan untuk mengurangkan kematian dan morbiditi Covid-19 pada masa ini, dan mengeluarkan Indonesia daripada krisis pandemi dalam jangka panjang.

Awal bulan ini, pasukan kas Covid-19 Indonesia melaporkan daripada 5,790 kes yang disiasat, 2,323 disahkan dijangkiti Variant of Concern (VOC) – Alpha, Beta dan Delta. – Agensi


Moratorium: Bank tak caj faedah, penalti lewat

Bank tidak akan mengenakan faedah terkompaun dan caj penalti lewat bayaran bagi moratorium enam bulan di bawah Pakej Perlindungan Rakyat dan Pemulihan Ekonomi (PEMULIH) yang diumumkan Perdana Menteri Tan Sri Muhyiddin Yassin semalam.

Tidak seperti yang digembar-gemburkan pembangkang dan sekutu mereka, kerajaan Perikatan Nasional (PN) telah memperoleh persetujuan daripada pihak bank untuk tidak berbuat demikian dalam pertemuan baru-baru ini.

Menteri Kewangan Tengku Datuk Seri Zafrul Abdul Aziz menegaskan bank bersetuju untuk tidak mengenakan faedah terkompaun dan caj penalti lewat bayaran pinjaman selama enam bulan.
Sehubungan itu, beliau menggesa peminjam membuat aduan sekiranya pihak bank bertindak menaikkan faedah terkompaun serta caj penalti ke atas moratorium itu.

Semalam, Perdana Menteri Tan Sri Muhyiddin Yassin mengumumkan kemudahan moratorium automatik enam bulan yang diberikan kepada semua peminjam individu bagi semua peringkat pendapatan.

Tengku Zafrul bagaimanapun menggesa peminjam yang berhasrat menghubungi bank masing-masing berhubung kaedah bayaran balik berkaitan.

“Setiap bank mempunyai skim berbeza dan anda (peminjam) perlu membincangkan perkara ini dengan bank masing-masing,” katanya.

Beliau juga menyifatkan moratorium di bawah PEMULIH itu dapat membantu kalangan peminjam individu dan perusahaan kecil dan sederhana (PKS) menguruskan aliran mudah tunai ketika tempoh mencabar pada masa ini.

“Kita telah nasihatkan bank-bank untuk terus memberi kelulusan automatik kepada mereka yang terkesan, termasuk daripada kalangan kategori B40, M40 dan T20,” katanya.

Selain itu, Tengku Zafrul juga optimis bahawa sistem kewangan domestik mampu menangani impak susulan langkah penangguhan bayaran balik pinjaman tersebut.

“Berdasarkan perbincangan saya dengan (wakil) bank-bank, mereka juga turut terkesan… namun saya menganggapnya (moratorium) adalah langkah yang diperlukan bagi menyokong keperluan rakyat,” katanya.


Bekas samseng Datuk Bandar baharu New York

Bekas anggota polis, Eric Adams dipilih sebagai Datuk Bandar New York baharu semalam, sekali gus menjadi rakyat Amerika Syarikat (AS) keturunan Afrika kedua menjadi pemimpin bandar terbesar di negara itu.

Pengumuman pemilihan calon Demokrat berumur 61 tahun itu dibuat sejurus keputusan pengundian ditutup pada jam 9 malam tadi.

Adams mengatasi pesaingnya dari Republikan yang juga merupaka pejuang jenayah sukarela, Curtis Sliwa.

Keputusan awal tidak rasmi dikeluarkan oleh Lembaga Pilihan Raya New York menganggarkan Adams sudah memenangi undian dengan lebih 70 peratus undi.

Adams dilahirkan pada tahun 1960, di dalam keluarga besar golongan pertengahan di kejiranan Queens, serta ibunya bekerja sebagai tukang cuci manakala ayahnya pemotong daging.

Pada usia remaja dan ketika berumur 15 tahun, Adams pernah menyertai kumpulan samseng dan beliau pernah dibelasah oleh dua pegawai di Jabatan Polis New York (NYPD) atas kesalahan menceroboh.

Sejak dari kejadian itu, Adams terdorong untuk menyertai kumpulan NYPD pada tahun 1980-an dan berkhidmat di jabatan itu selama 22 tahun serta dilantik menjadi kapten.

Sebelum ini, jawatan Datuk Bandar New York sering digambarkan sebagai pekerjaan paling sukar di AS selepas jawatan Presiden.

Adams akan mengambil alih jawatan itu dari Bill de Blasio selepas penggal kedua dan terakhirnya akan tamat, mulai 31 Disember ini.

Selain itu, apabila menyandang jawatan Datuk Bandar kepada lebih 8 juta populasi penduduk, beliau akan bertanggungjawab untuk menyelia belanjawan perbandaran terbesar AS, sistem persekolahan awam dan pasukan polis.

Adam juga akan dipertanggungjawabkan untuk mengetuai pemulihan ekonomi bandar itu selepas wabak pandemik sudah mengorbankan lebih 34,000 rakyat dan ratusan ribu perniagaan terpaksa ditutup. – Agensi


Bekas duta mohon tak didakwa kes ganja, serah salinan surat kepada PM

Peguam untuk bekas duta Malaysia hari ini telah menulis surat kepada Peguam Negara Tan Sri Idrus Harun, meminta dia tidak didakwa berhubung penemuan lebih 102 pokok ganja di hartanahnya di Janda Baik, Pahang, baru-baru ini.

Rahmat Hazlan, peguam kepada bekas diplomat dan anaknya, berkata surat ini dihantar melalui e-mel hari ini.

“Kami baru sahaja menghantar surat representasi kepada peguam negara, memohon untuk tidak mendakwa bekas duta itu dan pertuduhan yang lebih ringan untuk anak lelaki itu,” katanya menurut laporan Malay Mail.

Rahmat berkata salinan surat itu juga telah dihantar kepada Perdana Menteri Datuk Seri Ismail Sabri Yaakob, beberapa menteri dan beberapa ahli Parlimen yang menjadi sebahagian daripada kaukus ganja perubatan di Parlimen.

Selain Ismail Sabri, salinan surat itu turut dihantar kepada Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar, Menteri Kesihatan Khairy Jamaluddin; dan Ahli Parlimen Muar Syed Saddiq Syed Abdul Rahman atas kapasitinya sebagai pengerusi kaukus ganja perubatan.

Salinan surat itu turut dihantar kepada tiga ahli kaukus berkenaan – Ahli Parlimen Pengerang Datuk Seri Azalina Othman Said; Ahli Parlimen Shah Alam, Khalid Samad; dan Ahli Parlimen Kuala Langat, Datuk Dr Xavier Jayakumar; serta Ketua Pendakwaan Pahang, Mohammad Khalid Ab Karim.

Rahmat mengesahkan salinan surat kepada kaukus perubatan dan menteri berkenaan bagi mendesak pindaan undang-undang untuk membolehkan penggunaan ganja bagi tujuan perubatan.

Bekas diplomat itu ditahan pada 21 Mei dan direman selama tujuh hari bagi membantu siasatan.

Bekas diplomat itu kemudian dibebaskan pada 28 Mei apabila Mahkamah Majistret Bentong, Pahang menolak permohonan polis untuk melanjutkan tempoh tahanan reman, dengan Rahmat sebelum ini berkata bahawa majistret berpuas hati bahawa tiada bukti untuk mengaitkan bekas utusan itu. dengan sebarang kesalahan.

Anak lelaki bekas diplomat itu ditahan pada 23 Mei dan direman tujuh hari sehingga 30 Mei, sebelum Mahkamah Majistret Bentong membenarkan polis menahan reman selama lima hari lagi sehingga 4 Jun atau Sabtu ini.

Kedua-dua bekas diplomat itu dan anaknya disiasat mengikut Akta Dadah Berbahaya 1952, khususnya Seksyen 6B kerana dakwaan penanaman ganja dan Seksyen 39B kerana dakwaan mengedar ganja.

Seksyen 6B meliputi kesalahan menanam atau mengusahakan tumbuhan tertentu – daripada candu mentah, daun koka, jerami popi atau ganja boleh diperoleh – atau membenarkan penanaman atau baki tumbuhan yang ditanam itu atas harta yang dimiliki atau diduduki oleh pesalah.

Seksyen 39B meliputi kesalahan mengedar dadah berbahaya, atau menawarkan kepada mengedar atau melakukan atau menawarkan untuk melakukan tindakan sebagai persediaan atau untuk tujuan mengedar dadah berbahaya.

Pada 24 Mei lalu, Ketua Polis Pahang Datuk Ramli Mohamed Yoosuf berkata, polis menahan seorang bekas diplomat bergelar ‘Datuk’ selepas disyaki menanam dan memiliki ladang membabitkan 102 batang pokok ganja di Janda Baik, Pahang.

Bekas diplomat yang dikatakan pernah berkhidmat di kedutaan Malaysia di Asia Tenggara dan Timur Tengah, didakwa turut memprosesnya menjadi daun kering dan cecair untuk dijual kepada pelanggan tetap serta kenalan.

Ramli berkata kes itu dianggap rampasan pokok ganja terbesar dalam sejarah narkotik negara, dengan rampasan sebelum ini hanya melibatkan pokok ganja yang ditanam dalam pasu.


Tujuh negeri rekod peningkatan kes baharu Covid-19 hari ini

Sebanyak 22,070 lagi jangkitan baharu dikesan di seluruh negara dalam tempoh 24 jam sehingga 12 tengah hari tadi, dengan tujuh negeri mencatatkan peningkatan.

Ketua Pengarah Kesihatan Tan Sri Dr Noor Hisham Abdullah berkata angka baharu itu menjadikan kumulatif keseluruhan kes positif sejak Covid-19 melanda negara pada awal tahun lalu kepada 1,662,913 kes.

Berdasarkan data dikeluarkan Kementerian kesihatan hari ini, Sarawak, Perlis, Melaka, Kedah, Labuan, Kuala Lumpur, dan Putrajaya mencatatkan peningkatan berbanding kes yang dilaporkan semalam.

Sarawak mencatatkan 2,224 kes baharu berbanding 2,024 semalam diikuti Kuala Lumpur (1,068 kes baharu, 881 semalam); Kedah (2,072 kes baharu, 1,538 semalam); Melaka (589 kes baharu, 515 semalam); Perlis (76 kes baharu, 67 semalam); Putrajaya (39 kes baharu, 20 semalam); dan Labuan (8 kes baharu, 3 semalam).

Selangor, walaupun turun, namun kekal merekodkan jumlah tertinggi iaitu 5,920 kes baharu berbanding 6,936 kes yang dicatatkan semalam.


Idrus Harun dilantik semula sebagai Peguam Negara untuk 6 bulan lagi

Tan Sri Idrus Harun dilantik semula sebagai Peguam Negara berkuat kuasa Isnin depa, kata Ketua Setiausaha Negara, Tan Sri Mohd Zuki Ali dalam satu kenyataan media hari ini (Jumaat, 3 Mac 2023).

Menurutnya lantikan semula itu adalah untuk tempoh enam bulan dan telah mendapat perkenan Yang di-Pertuan Agong.

“Adalah dimaklumkan bahawa selaras dengan Fasal (1) Perkara 145 Perlembagaan Persekutuan, Seri Paduka Baginda Yang di-Pertuan Agong sudah memperkenankan pelantikan semula Tan Sri Idrus Harun sebagai Peguam Negara untuk tempoh enam bulan berkuat kuasa mulai 6 Mac 2023,” katanya.

Idrus sebelum ini adalah bekas Hakim Mahkamah Persekutuan, dilantik sebagai Peguam Negara dengan kontrak dua tahun bermula 6 Mac 2020.

Beliau kemudian dilantik semula ke jawatan berkenaan pada 6 Mac tahun lalu untuk tempoh setahun lagi.

Idrus sebelum ini pernah berkhidmat sebagai Timbalan Pendakwa Raya di Jabatan Peguam Negara, penasihat undang-undang di Suruhanjaya Pilihan Raya (SPR), Suruhanjaya Pencegahan Rasuah Malaysia (SPRM), Peguam Cara Negara dan Hakim Mahkamah Rayuan.

Pelantikan beliau sebelum ini bagi menggantikan Tan Sri Tommy Thomas, yang meletak jawatan pada 28 Februari 2020, selepas Perdana Menteri ketika itu, Tun Dr Mahathir Mohamad menghantar surat peletakan jawatannya kepada Yang di-Pertuan Agong, susulan kerajaan Pakatan Harapan (PH) tumbang.


Anwar mahu Zahid suruh calon KM BN sahut cabaran berdebat

Presiden UMNO, Datuk Seri Ahmad Zahid Hamidi perlu menyuruh calon Ketua Menteri (KM) dari Barisan Nasional (BN) Datuk Seri Sulaiman Md Ali menyahut cabaran berdebat, kata Datuk Seri Anwar Ibrahim.

Ketua Pembangkang itu yang dianggap sebagai cikgu kepada Zahid, mahu anak muridnya itu menasihati Sulaiman supaya berdebat dengan calon KM dari Pakatan Harapan (PH) Adly Zahari.

“Dalam debat itu, mereka sampaikanlah apa wawasan, misi dan matlamat mereka jika dapat membentuk kerajaan negeri.

“Sampaikan kepada rakyat dengan jelas dan jawab apa saja soalan yang dibangkitkan,” katanya dipetik dalam laporan media hari ini.

Difahamkan, Anwar sudah cuba menghubungi Zahid supaya menyuruh calon BN itu menyahut cabaran tersebut tetapi tidak mendapat respon yang positif.

Di Melaka semalam, Sulaiman ketika diminta mengulas cadangan itu, dilaporkan berkata, debat itu boleh diadakan selepas Pilihan Raya Negeri (PRN) selesai kerana waktu ini beliau mahu memberikan tumpuan kepada kerja kempen.

“Tak payahlah. Kita habiskan pilihan raya ni dululah..Kita tumpukan dulu kerja yang ada ni,” katanya lagi.

Mengenai permintaan pembangkang untuk menggunakan saluran media utama, Anwar berkata, sudah seminggu kempen PRN Melaka berlalu namun kerajaan masih mennyatakan ia masih dalam pertimbangan.

Katanya, kerajaan memaklumkan kesediaan akan membuat pertimbangan untuk memberi ruang kepada calon PRN dari pembangkang menyampaikan mesej mereka melalui media utama.

Sebelum ini, Pengerusi Perikatan Nasional (PN) Tan Sri Muhyiddin Yassin juga membangkitkan soal liputan media arus perdana yang hanya menumpukan kepada calon BN dan PH dalam PRN Melaka kali ini.

Muhyiddin juga mempertikai mengapa layanan tidak saksama yang diberikan kepada parti lain yang bertanding.

Untuk rekod, Anwar dan Zahid merupakan kawan rapat yang dianggap sebagai guru dan cikgu selepas tular klip audio pakatan sulit dengan kedua-dua mereka sebelum ini pada April lalu.


Selangor semakin hampir capai sasaran pelaburan RM10 bilion

Selangor berada di landasan untuk mencapai sasaran pelaburan RM10 bilion bagi 2022 walaupun menghadapi cabaran situasi ekonomi semasa, kata Pengerusi Jawatankuasa Pelaburan, Perdagangan, Perindustrian serta Industri Kecil dan Sederhana negeri, Datuk Teng Chang Khim.

Beliau berkata kerajaan negeri bertindak praktikal dan pragmatik dalam menetapkan sasaran itu di samping optimis berdasarkan pertumbuhan semasa, lapor Bernama.

“Bagi suku pertama, kita berhasil meraih RM3 bilion, dan untuk suku kedua, saya yakin kita boleh menerima lagi RM3 bilion.

“Ahli ekonomi juga mengunjurkan pada separuh kedua tahun ini, ekonomi akan bergerak lembap namun kita tidak pasti jika pelaburan langsung asing juga akan suram,” katanya kepada pemberita selepas pelancaran Sidang Kemuncak Perniagaan Antarabangsa Selangor 2022 di sini, pada Selasa.

Beliau berkata Selangor juga meninjau dalam ekonomi digital dan logistik untuk memperluas sektor pelaburan.

Bagaimanapun, usaha itu mengambil sedikit masa kerana kerajaan negeri perlu meneliti keupayaannya terlebih dahulu, katanya.

“Kami sedang melakukan persediaan mengenainya sebelum kami giat berusaha untuk mempromosikan industri kami. Selangor bergerak sangat pantas namun ada hadnya kerana kami juga perlu melihat keupayaan kami,” katanya.


Pesawat hampir terbalik dihentam angin kuat ketika cuba mendarat

Ribut yang melanda United Kingdom (UK) pada Isnin memberi cabaran menakutkan kepada ratusan penumpang, tatkala juruterbang berusaha mengimbangi pesawat ketika melakukan pendaratan di Lapangan Terbang Antarabangsa Heathrow.

Ia turut dialami penumpang pesawat British Airways 1307 dari Aberdeen, Scotland ke London Isnin lalu, apabila penerbangan 80 minit itu hampir berakhir dengan tragedi jika tidak kerana kecekapan dan kepantasan juruterbang untuk melonjak semula ke udara.

Dalam satu rakaman video Big Jet TV, pesawat Airbus A321neo itu kelihatan tiba di Lapangan Terbang Heathrow dan cuba mendarat ketika angin kuat merempuhnya.

Biarpun, tayar belakang telah mencecah landasan, pesawat berkenaan kelihatan terhuyung-hayang dipukul angin sehingga sebelah tayar mula terangkat dari landasan dan pesawat dalam keadaan senget.

Juruterbang bagaimanapun, bertindak melonjak semula ke udara dengan ekor pesawat itu hampir menyentuh landasan.

Setelah melakukan kali kedua, pesawat itu selamat mendarat dengan penumpang memberi tepukan kepada juruterbang yang bertindak pantas mengelak tragedi yang mungkin menyebabkan kehilangan nyawa.

“Insiden itu menunjukkan betapa juruterbang memiliki skil yang bagus,” kata Jerry Dyer yang merakam kejadian itu untuk dimuat naik dalam YouTube Big Jet TV.

Walaupun UK dilanda ribut Corrie berkelajuan 90 batu sejam, yang telah meragut dua nyawa dan menyebabkan ramai terputus bekalan elektrik, Dyer berkata angin di Heathrow sebenarnya tidak terlalu teruk, dianggarkan sekitar 20 batu sejam, tetapi menjadi kuat apabila melalui celah dua bangunan yang hampir menterbalikkan pesawat.

Penjejak penerbangan menunjukkan British Airways 1307 mencapai paras tanah pada kelajuan 140 batu sejam, sebelum mendaki dengan curam ke ketinggian 1,173 meter (3,850 kaki) dalam masa empat minit.

Ia mendarat buat kali kedua 16 minit kemudian, namun belum disahkan sama ada bahagian ekor pesawat itu benar-benar menyentuh landasan.

Dyer yang berada di lapangan terbang itu untuk merakam pendaratan dan pelepasan pesawat selama tiga jam, turut melihat bagaimana beberapa pesawat lagi mengalami kesukaran untuk mendarat.

Penerbangan itu turut dinaiki dua Ahli Parlimen UK, Richard Thomson dan Stephen Flynn. – Agensi


Polis serbu kilang proses dadah, rampas ketamin RM111.2 juta

Jabatan Siasatan Jenayah Narkotik (JSJN) Bukit Aman mencatatkan rampasan ketamin terbesar yang pertama tahun ini susulan dua tan dadah tersebut yang dianggar bernilai RM111.2 juta dirampas di sebuah kilang di kawasan perindustrian di Pusing, dekat Batu Gajah, Perak.

Pengarah JSJN Datuk Ayob Khan Mydin Pitchay berkata serbuan di premis yang dijadikan makmal memproses dadah itu dilakukan pihaknya bersama JSJN Perak bermula jam 1.30 tengah hari Khamis hingga 5.45 pagi Jumaat.

“Dalam serbuan itu, kita menahan tiga lelaki berusia lingkungan 28 hingga 40 tahun yang dipercayai terlibat dengan sindiket memproses dan mengedar ketamin bagi pasaran tempatan,” katanya pada sidang media di Ipoh hari ini.

Beliau berkata selain ketamin itu, pihaknya turut merampas sejumlah bahan kimia dan peralatan yang dipercayai digunakan untuk memproses dadah, lapor Bernama.

Katanya jumlah dadah yang dirampas itu boleh digunakan oleh seramai 6.7 juta penagih dan siasatan awal mendapati sindiket itu dipercayai mula aktif sejak pertengahan tahun lepas.

“Modus operandi sindiket ini ialah menjadikan kilang di kawasan perindustrian sebagai makmal untuk memproses dadah bagi mengaburi pihak berkuasa,” katanya.

Ayob Khan berkata pihaknya turut menyita pelbagai aset sindiket yang dianggarkan bernilai kira-kira RM201,307.50 membabitkan enam kenderaan, barangan kemas dan wang tunai.

Menurutnya saringan awal air kencing mendapati dua daripada lelaki tersebut positif ketamin selain mempunyai pelbagai rekod jenayah dan dadah.

Kesemua mereka direman hingga esok bagi siasatan lanjut mengikut Seksyen 39B Akta Dadah Berbahaya 1952.

Beliau berkata pihaknya sedang mengesan tiga lagi lelaki yang disyaki terlibat dalam sindiket tersebut iaitu Azrul Safuan Mohd Puaad, 28, Mohamad Qaiyyum Mohamad Azhar, 23, serta S Patmanathan, 44.

“Siasatan awal mendapati mereka memainkan pelbagai peranan antaranya tukang masak yang dilatih, penyewa premis dan ejen sindiket,” katanya dengan menambah orang ramai yang mempunyai maklumat mengenai kesemua lelaki itu diminta menyalurkannya kepada pihak polis.


Larangan balik kampung, jumlah kenderaan masuk ke Kelantan naik

Arahan melarang balik kampung nampaknya tidak dihiraukan orang ramai, malahan menjelang Aidilfitri kurang beberapa hari lagi jumlah kenderaan dari luar yang masuk ke Kelantan semakin naik walaupun negeri itu sedang teruk dilanda Covid-19.

Peningkatan sebanyak lima peratus itu dikesan hasil maklumat diperoleh menerusi sekatan jalan raya (SJR) yang sedang dikuatkuasakan di semua pintu masuk utama negeri ini, kata Ketua Polis negeri, Datuk Shafien Mamat.

“Bagi memastikan tiada pihak yang cuba mengambil kesempatan merentas negeri mahu pun daerah sepanjang Perintah Kawalan Pergerakan (PKP) ini, Polis Kelantan akan mewujudkan pasukan pemantau khas.

“Pasukan itu akan memantau aktiviti orang ramai dari semasa ke semasa bagi memastikan pematuhan SOP dalam kalangan masyarakat tanpa mengira siapa terus dipatuhi,” katanya dipetik dalam laporan Utusan Malaysia hari ini.

Dalam pada itu, Shafien berkata polis akan menambah lima SJR di tiga daerah iaitu Kota Bharu, Tumpat dan Pasir Mas bagi mengelak orang ramai beraya merentas daerah.

Shafien turut memberitahu, hari ini sebanyak 75 kenderaan diarah berpatah balik selepas cuba memasuki negeri ini namun gagal mengemukakan dokumen perjalanan sah selain memberi alasan yang tidak munasabah.


Terapi berkuda bina minda anak istimewa

Ramai ibu bapa tidak menyedari bahawa berinteraksi dengan alam dan haiwan sememangnya cukup memberi kesan kepada perkembangan minda anak-anak kita.

Imun anak semakin kuat apabila kita mendedahkan mereka dengan persekitaran, haiwan dan tumbuh-tumbuhan.

Menurut Presiden Kelab Ekuin Universiti Kebangsaan Malaysia (UKM), Sarah Hilmee, pendedahan dengan haiwan seperti kuda  membuatkan daya berfikir anak menjadi lebih baik dan positif.

“Tanpa kita ketahui, pendedahan dan mendekati haiwan seperti kuda sebenarnya amat besar manfaatnya terutama kepada anak-anak yang lambat perkembangannya juga anak-anak istimewa seperti autisme, Sindrom Down dan sebagainya. Mendekati kuda antara terapi paling dekat untuk membuatkan anak-anak autisme menjadi lebih tenang dan semakin baik perkembangannya,” katanya.

Sarah berkata demikian pada majlis Mesra Santai  Bersama Si Kuda anjuran bersama Kelab Ekuin UKM, Pusat Transformasi Komuniti Universiti (UCTC UKM), SSC Resources, Sekolah Antarabangsa Spectrum Putrajaya dan Akuda Kids baru-baru ini.

Tambah Sarah, berbanding haiwan lain, kuda menjadi satu terapi yang begitu dekat dengan kanak-kanak. Malah terapi melalui kuda ini juga membuatkan anak-anak istimewa mampu berdikari dari segi kemahiran hidup seharian dengan cara yang sangat menyeronokkan.

“Kaedah yang menyeronokkan seperti bermain kuda lebih memberangsangkan dan mempercepatkan perkembangan mereka yang selalunya lebih mencabar berbanding kanak-kanak lain.

Kaedah ini memberi galakan secara tidak langsung apabila berinteraksi dan menunggang kuda. Ia juga menggunakan kaedah hippoterapi yang boleh membantu fokus, tumbesaran dan perkembangan emosi kanak-kanak,” ujarnya.

Jelasnya, hippoterapi ini bukan pengganti terapi konvensional tetapi ia sebagai pelengkap untuk rawatan kanak-kanak istimewa kerana ia mempercepatkan rawatan dan perkembangan neurologi golongan ini.

“Kanak-kanak istimewa seperti autisme mempunyai cabaran untuk memproses input deria. Aktiviti mudah seperti makan, bercakap dan menyentuh adalah sangat mencabar. Melalui terapi hippoterapi, kanak-kanak ini diajar untuk re-teach bagaimana otak menerima dan memproses input.

“Pada masa yang sama seperti dalam pembelajaran matematik atau mengait, aktiviti repitasi akan membantu untuk proses re-teach ini. Melalui haiwan berkuda, kanak-kanak dapat memberi tumpuan lebih lama kerana mereka dapat berinteraksi dengan kuda secara dekat. Secara tidak langsung, objektif repitasi dipenuhi kerana kanak-kanak berada dalam fokus lebih lama. Inilah sebabnya mengapa hippoterapi telah terbukti menghasilkan keputusan yang lebih cepat dalam masa yang lebih singkat,” ujarnya.

Menceritakan peranan Kelab Ekuin UKM, Sarah berkata, peranan mereka ialah menyediakan sukarelawan yang terdiri daripada pelajar UKM sendiri membantu Akuda Kids semasa sesi terapi bersama anak-anak autisme.


Nasihat Diva AA kepada abang kesayangan dan Ismail Sabri, utamakan rakyat

Terpanggil dengan situasi ‘kelam kabut’ ketika ini pengacara kontroversi yang juga adik kepada Menteri Kanan Datuk Seri Azmin Ali, Azwan Ali mengharapkan supaya Menteri Kabinet Perikatan Nasional (PN) boleh bersama bersatu hati melaksanakan tanggungjawab demi kesejahteraan negara dan rakyat.

Katanya, ketika rakyat berhadapan dengan musibah wabak Covid-19 ketika ini, hanya satu yang dipinta mereka iaitu tuntutan kepada prinsip utamakan rakyat.

Sehubungan itu, beliau yang lebih mesra dipanggil Diva AA menitipkan nasihat kepada Menteri-Menteri berkenaan terutamanya kepada abangnya, yang juga Menteri Perdagangan Antarabangsa dan Industri (MITI) serta Menteri Keselamatan Datuk Seri Ismail Sabri supaya hentikan ‘sengketa’dan bekerjalah bersama-sama.

“Saya menerima banyak sekali komen-komen daripada netizen yang betul-betul sudah maksimun kepada insan yang bernama Azmin Ali apa kau sudah buat pada rakyat? cukup tolonglah. Saya harap Azmin Ali bangkit daripada tindakan melampau bagi memulihkan hati rakyat.

“Memang hak Datuk Seri Ismail menyindir soal pintu belakang tetapi ia telah mengusarkan ribuan rakyat saya harap benda-benda ini dihentikan segera dalam pemerintah kerajaan sekarang,” katanya kepada Agenda Daily.

Azwan Ali berkata demikian bagi mengulas situasi semasa antara kedua-dua pemimpin berkenaan.

Terdahulu, Ismail Sabri ada membuat hantaran mengenai ‘pintu belakang’ yang didakwa menyindir Azmin Ali.

Hantaran “Saya dah tutup pintu depan tapi…” oleh Ismail Sabri itu ada yang mentafsir ada kaitan dengan kebenaran operasi yang diberikan kepada sebahagian besar perkhidmatan perlu dalam sektor perkilangan, meskipun negara kini dalam pelaksanaan total lockdown.

Sementara itu Ismail Sabri ketika tampil membuat penjelasan memaklumkan tulisan dan gambarnya yang dimuat naik di laman sosial tersebut tidak membawa apa-apa maksud.

Azmin juga dalam pada itu meminta semua pihak tidak membuat apa-apa spekulasi berhubung hantaran berkenaan.

Tambah Diva AA, inilah masanya yang diperlukan rakyat supaya Menteri Kabinet dapat bersama-sama mereka mengharungi pandemik Covid-19.

“Rakyat berhadapan musibah ini sudah sudahlah tu, jangan keruhkan keadaan supaya kerajaan dihormati sebab nanti akan berlaku amukan rakyat lagi,” katanya.


Saya akan perangi rasuah tanpa rasa takut atau berpihak: Azam

Tan Sri Azam Baki akan meneruskan tugasnya sebagai Ketua Pesuruhjaya Suruhanjaya Pencegahan Rasuah Malaysia (SPRM) berikutan keputusan Suruhanjaya Sekuriti (SC) yang mendapati beliau tidak melakukan sebarang kesalahan berkaitan akaun dagangan.

Azam dalam satu kenyataan hari ini berkata beliau bersyukur atas keputusan SC tersebut, menurut laporan Bernama.

“Alhamdulilah, saya amat bersyukur dengan keputusan SC yang mana mendapati bahawa saya tidak melakukan sebarang kesalahan. Saya telah dimaklumkan oleh SC bahawa inkuiri mengenai perkara itu telah ditamatkan. Oleh sebab itu, mereka telah menutup fail inkuiri.

“Atas keputusan itu, saya akan meneruskan tugas saya sebagai Ketua Pesuruhjaya Pencegahan Rasuah Malaysia (SPRM) bagi memerangi rasuah dalam negara ini tanpa rasa takut atau berpihak,” katanya.

Terdahulu SC dalam satu kenyataan menyatakan mereka telah menamatkan ikuiri berkaitan dengan akaun dagangan Azam dan berdasarkan kepada bukti yang dikumpul, mereka tidak dapat membuat penemuan secara konklusif bahawa berlakunya pelanggaran di bawah Seksyen 25(4) Akta Perindustrian Sekuriti (Depositori Pusat) 1991 (SICDA).

Sebagai pengawal selia pasaran modal, SC menyatakan bidang kuasa kawal selianya adalah sebagaimana yang terkandung di bawah Akta Suruhanjaya Sekuriti Malaysia 1993 (SCMA), Akta Pasaran Modal dan Perkhidmatan 2007 (CMSA) dan SICDA.


Bersatu gelisah kerana tahu UMNO bakal menang besar: Zahid

Bimbang UMNO bakal menang besar di Melaka menyebabkan Bersatu kini semakin gelisah sehingga penyokong mereka semakin marah kerana UMNO menolak kerjasama, kata Datuk Seri Ahmad Zahid Hamidi.

Presiden UMNO itu mendakwa propaganda palsu dilancarkan oleh penyokong Bersatu yang cuba mencipta cerita karut kononnya majoriti akar umbi parti itu masih menyokong kerjasama antara UMNO dan Bersatu walhal ia sama sekali tidak tepat.

“Sehingga sanggup melancarkan propaganda tidak masuk akal konon majoriti ahli UMNO mahu bersama PPBM.

“Menuduh UMNO tidak dapat bekerjasama dengan mereka disebabkan keegoan pimpinan UMNO. Sedangkan ramai mengerti seperti apa yang kerap kali diperjelaskan bahawa itu adalah keputusan parti,” katanya dalam satu hantaran di Facebook.

Zahid berkata keputusan menolak kerjasama itu sudah diputuskan lama semasa Perhimpunan Agung UMNO 2020 lalu dan ia menyebabkan Bersatu semakin gelisah apabila menyedari UMNO bakal menang besar di Melaka walaupun bertanding secara solo.

“Seperti yang ditetapkan pada Perhimpunan Agung UMNO 2020 kira-kira 8 bulan yang lalu.

“Rakyat mengerti mengapa PPBM menggelisah begitu teruk disebabkan pendirian UMNO itu. Mereka sedang takut dengan bayang-bayang sendiri kerana sedar tentang perbuatan dan kezaliman mereka,” ujarnya lagi.

Jelasnya lagi, rakyat sudah menyedari fitnah yang dibuat Bersatu terhadap UMNO selama ini, bagaimanapun orang ramai sudah tidak mempercayainya lagi kini.

“Berpakat bersama DAP dan Pakatan Harapan (PH) untuk memfitnah UMNO dan para pemimpinnya sejak 2016. Bergandingan bersama DAP dan PH menumbangkan kerajaan Barisan Nasional (BN) pada Pilihan Raya Umum Ke-14 dengan tipu daya.

“Kini perlu berdepan semula dengan UMNO dalam PRN Melaka sebelum sempat memanipulasi cerita. Selepas fitnah yang ditaburkan oleh mereka sudah tumpul dan rakyat menyedari tentang kecurangan dan hipokrasi mereka sendiri,” katanya lagi.

Menurutnya lagi, UMNO tidak perlu panik dengan serangan Bersatu kerana mengetahui pengundi Melaka akan kembali memilih mereka untuk mentadbir kerajaan negeri tersebut semula.

“UMNO tenang-tenang sahaja. Kita fokus kepada gerak kerja bersama rakyat untuk BN kembali mentadbir Melaka.

“Menerangkan rekod dan kemampuan kerajaan BN memakmurkan rakyat serta negeri Melaka,” katanya lagi.

PRN Melaka diadakan berikutan pembubaran Dewan Undangan Negeri (DUN) pada 4 Oktober lalu, susulan empat Ahli Dewan Undangan Negeri (ADUN) termasuk dua wakil dari UMNO sendiri yang menarik sokongan terhadap kepemimpinan Ketua Menteri, Datuk Seri Sulaiman Md Ali.

Empat ADUN itu ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).


PAS ajak rakyat sokong PN, beri amaran kepada ‘pemain politik’

PAS mengajak semua pergerakan Islam untuk turut serta bersama Bersatu menyokong Perikatan Nasional (PN), dan menolak agenda politik menyeleweng serta lebih mementingkan pemimpin dan kumpulannya.

Pada masa sama parti itu memberi amaran akan meninggalkan mana-mana pihak yang agenda mereka hanya untuk menyelamatkan individu atau kumpulan tertentu, berbanding usaha membantu negara dan rakyat Malaysia.

Presiden PAS, Datuk Seri Abdul Hadi Awang juga mengajak golongan bukan Islam yang tidak ekstrem untuk turut serta menyelamatkan negara, tanpa menghabiskan masa.

Katanya, PAS menolak muafakat yang berpecah dan menyeleweng daripada matlamat Muafakat Nasional (MN) yang asal iaitu bagi membela rakyat Malaysia atas asas Perlembagaan yang merdeka dan berdaulat.

“PAS menolak politik yang menghabiskan masa dengan bermain politik sampingan dan jalanan yang menyusahkan rakyat, tanpa melihat kepada musim bencana alam dan wabak yang masih menular hari ini.

“PAS menolak muafakat tanpa bersatu dan menolak kumpulan yang menunjukkan tiada kesetiaan kepada negara dengan sifat melampau yang mencabar agama dan bangsa.

“PAS menolak agenda yang bertujuan semata-mata untuk menyelamatkan peribadi pemimpin dan kumpulannya, bukan untuk menyelamatkan negara dan semua rakyat,” katanya dalam kenyataan, hari ini.

Ahli Parlimen Marang itu berkata, PAS juga tidak hairan dengan nasihat ilmuan sains politik yang bercakap mengikut arahan siapa sahaja yang menjadi pengarah.

“Tujuan PAS bukanlah sekadar untuk menyelamatkan seseorang atau kumpulan dan kelompok yang kecil sahaja, malah tujuannya adalah untuk menyelamatkan seluruh manusia seberapa ramai yang mungkin. Maka, jika terdapat mereka yang sempit dan terhad tujuannya itu pasti ditinggalkan,” katanya.


Semua tunggu Covid-19 reda, tapi UMNO nak PRU cepat: Rosol

Ahli Majlis Pimpinan Tertinggi Bersatu, Datuk Rosol Wahid hairan dengan sikap UMNO yang mengatakan sudah bersedia untuk menghadapi pilihan raya pada bila-bila masa walhal situasi pandemik Covid-19 masih belum reda.

Rosol berkata mungkin UMNO satu-satunya parti yang sudah berada pada tahap persediaan yang tinggi untuk menang pilihan raya umum (PRU), bagaimanapun ketika ini isu kesihatan dan kebajikan rakyat adalah keutamaan kerajaan Perikatan Nasional (PN) yang perlu dibela.

“Rata-rata parti politik seperti DAP, PKR serta Amanah masih belum bersedia untuk berdepan PRU-15, hanya UMNO yang mahukan PRU dan kita tidak tahu apa nawaitu dia (UMNO),” katanya dipetik portal.

Rosol juga menyokong cadangan bekas Perdana Menteri, Tun Dr Mahathir Mohamad yang menyifatkan Pilihan Raya Umum Ke-15 (PRU-15) hanya sesuai diadakan pada 2023 mengambilkira keadaan yang sedang dihadapi negara ketika ini.

“Apa yang dikatakan Tun memang wajar kerana kita sekarang sedang berdepan dengan sesuatu yang lebih penting iaitu kesihatan dan Covid-19 yang belum pulih,” ujarnya lagi.

Dr Mahathir menyifatkan langkah untuk mengadakan PRU tidak kena pada masa, malahan sekiranya darurat ditamatkan sekalipun ia tidak wajar diadakan memandangkan virus membunuh tersebut bukan perkara yang boleh diambil mudah kerana pelbagai varian baharu sudah muncul dan ia boleh berkembang.

“Saya fikir kalau nak buat pilihan raya waktu ada Covid-19, kita akan lihat perkembangan (jangkitan). Sebab itu (walaupun) selepas tamat darurat, tidak boleh diadakan pilihan raya. Kena tunggu mungkin sampai tarikh 2023,” katanya.

UMNO sebelum ini semasa Perhimpunan Agung UMNO 2020 hujung Mac lalu memberi tekanan kepada kerajaan PN dengan menarik balik sokongan mereka serta mendesak supaya PRU diadakan segera walaupun ketika negara sedang bergelut berdepan krisis ketika ini.


OPR dijangka naik 25 mata asas lagi, kata firma

Bank Negara (BNM) dijangka mengumumkan kenaikan kadar dasar semalaman (OPR) sebanyak 25 mata menjadi 3.25 peratus, kata sebuah firma.

Maybank Investment Bank Bhd (Maybank IB) dalam nota penyelidikan yang dikeluarkan hari ini berkata ramalan kenaikan OPR itu dibuat mengambil kira situasi semasa ekonomi dan kewangan negara, ia menjelang mesyuarat Jawatankuasa Dasar Monetari (MPC) yang akan diadakan pada Khamis ini.

Mesyuarat MPC tersebut menentukan sama ada OPR akan dikekalkan pada 3.00 peratus atau menaikkan kadar faedah lagi seperti yang pernah dilakukan sebelum ini pada 3 Mei lalu.

Ketua penyelidik Malaysia dan ekuiti serantau, Anand Pathmakanthan berkata ini berikutan tinjauan Kadar Dana Persekutuan (FFR) yang disemak, serta ringgit lemah yang membimbangkan mendorong BNM minggu lepas menyatakan secara terbuka akan campur tangan dalam pertukaran pasaran asing untuk “menstabilkan’ mata wang tempatan.

Beliau menambah berdasarkan unjuran Jun, FFR boleh mencapai 5.625 peratus menjelang akhir tahun, membayangkan dua pusingan lagi kenaikan 25 mata asas.

“Walaupun peningkatan 125 mata asas dalam OPR daripada nilai terendah semasa pandemik sebanyak 1.75 peratus, dan tarikan berkaitan pulangan simpanan tetap yang meningkat (nisbah CASA industri memuncak pada 32.9 peratus pada April 2022 dan sejak itu menurun kepada 28.9 peratus pada Mei 2023; ia adalah 26.5 peratus pada Dis 2019).

“Jurang dengan hasil dividen purata pasaran Bursa sebanyak 4.5 peratus kekal melebar, ia kemudiaan meningkat dengan gabungan aliran tunai bebas korporat yang berdaya tahan dan pasaran turun penarafan yang kini mempunyai dagangan KLCI sebanyak 12 kali harga hadapan berbanding nisbah pendapatan (PER),” katanya dalam nota hari ini.

Anand berkata pilihan raya negeri yang dijangkakan berlangsung pada Ogos, diikuti pembentangan Bajet 2024, bermakna separuh kedua 2023 akan kekal mencabar untuk membina semula daya tarikan pasaran – pelabur mungkin diberi peluang terbaik untuk mendapatkan kedudukan dalam saham dividen defensif untuk sekurang-kurangnya mendapatkan hasil pulangan.

“Senarai pilihan dividen kami yang disaring, dengan lima peratus hingga sepuluh peratus hasil tunai, termasuk MBM Resources Bhd, Allianz Malaysia Bhd, RHB Bank Bhd, Tenaga Nasional Bhd, Gas Malaysia Bhd, Sime Darby Bhd, Sentral Real Estate Investment Trust ( REIT), Axis REIT, MISC Bhd dan Malakoff Corp Bhd,” katanya lagi.

Untuk rekod, pengumuman kadar OPR pada 3 peratus yang diumumkan BNM lalu merupakan kenaikan kali kelima sejak Mei 2022.

Pada Mei tahun lalu, kadar OPR naik 2.0 peratus, diikuti Julai 2.25 peratus, September naik kepada 2.50 peratus dan November kepada 2.75 peratus.


MKN bincang benar pelajar IPT pulang sambut Aidilfitri esok

Majlis Keselamatan Negara (MKN) akan membuat keputusan sama ada membenarkan atau tidak pelajar institusi pengajian tinggi (IPT) pulang menyambut Hari Raya Puasa bersama keluarga di kampung, esok.

Menteri Pengajian Tinggi, Datuk Seri Noraini Ahmad berkata, beliau telah berunding dengan pihak terbabit, termasuk Majlis Perundingan Pelajar Kebangsaan berkaitan perkara itu.

Katanya, sesi yang sama juga telah dibuat bersama Timbalan Naib Chanselor Hal Ehwal Pelajar IPT, persatuan IPT (swasta) dan Majlis Perwakilan Pelajar pada 20 April bagi mendapatkan imput diperlukan.

“Petang tadi saya telah mengadakan sesi libat urus bersama dengan Majlis Perundingan Pelajar Kebangsaan (MPPK) bagi mendapat maklum balas mengenai cadangan kebenaran dan SOP pergerakan pulang pelajar ketika perayaan Hari Raya Aidilfitri yang akan disambut tidak lama lagi,” katanya dalam kenyataan malam tadi.

Noraini berkata, walau apa pun pandangan yang diterimanya, keutamaan tetap diberi kepada prosedur operasi standard (SOP) sebelum dibentang pada mesyuarat MKN esok.

“Apa jua keputusan yang dibuat, keselamatan dan kesihatan pelajar merupakan keutamaan kami di Kementerian Pengajian Tinggi,” katanya.


Tentera Laut AS rampas ribuan senjata cuba diseludup ke Yaman

Tentera Laut Amerika Syarikat (AS) merampas beribu-ribu senjata tempur, termasuk mesingan dan raifal penembak hendap yang disembunyikan di atas sebuah kapal di Laut Arab, yang sedang menuju ke Yaman.

Kapal pelancar peluru berpandu USS Monterey daripada armada kelima AS berpangkalan di Bahrain, menemukan senjata di atas sebuah kapal layar tradisional ketika melakukan operasi di utara Laut Arab bermula Khamis.

Seorang pegawai pertahanan AS mengatakan senjata itu menyerupai penghantaran sebelumnya yang telah dipintas sebelum sempat dihantar kepada pemberontak Houthi di Yaman.

Siasatan awal Tentera Laut AS mendapati kapal layar itu datang dari Iran, lapor AP.

Misi Iran ke Pertubuhan Bangsa-Bangsa Bersatu (PBB) tidak memberi kenyataan berhubung rampasan itu, namun Teheran sebelum ini pernah menolak tuduhan membekalkan senjata kepada pemberontah Houthi.

Antara yang dirampas termasuk 3,000 raifal jenis 56 buatan China.

Dalam operasi itu Tentera Laut AS merampas hampir 3,000 raifal 56 buatan China – versi Kalashnikov. Mereka juga menemukan ratusan mesingan dan raifal penembak hendap, selain puluhan peluru berpandu antikereta kebal buatan Russia.

Penghantaran yang dirampas turut merangkumi ratusan pelancar bom tangan dan teropong optik untuk senjata.

Anggota tentera yang menaiki kapal layar itu menemui seua senjata berkenaan yang kebanyakannya dibungkus dengan plastik hijau, di bawah geladak.

Rampasan itu adalah antara yang terbesar dalam beberapa tahun kebelakangan ini ketika perang Yaman terus berlanjutan. – Agensi


Pelajar IPT bawah KPM diberi cuti mengundi mulai 17 – 21 November

Kementerian Pendidikan (KPM) membenarkan semua pelajar institusi pendidikan tinggi, termasuk Institut Pendidikan Guru (IPG), Kolej Matrikulasi, Kolej Vokasional dan Tingkatan Enam, mendapat cuti pelepasan selama lima hari untuk pulang mengundi dalam Pilihan Raya Umum Ke-15 (PRU-15), pada 19 November depan.

Pengumuman itu turut dikongsi netizen dalam Facebook Menteri Kanan Pendidikan Datuk Dr Radzi Jidin, yang juga calon Perikatan Nasional bagi kerusi Parlimen Putrajaya.

Menurut kenyataan KPM di Facebooknya, pelepasan cuti itu diberikan bermula 17 hingga 21 November selaras dengan pengumuman dibuat oleh Suruhanjaya Pilihan Raya (SPR) mengenai tarikh PRU-15.

“Tempoh pelepasan yang diberikan ini adalah bagi membolehkan pelajar mempunyai masa yang mencukupi untuk membuat perjalanan pergi dan balik ke lokasi pusat pengundian masing-masing.

“Ketetapan ini juga sebagai tanda sokongan KPM bagi pelaksanaan Undi18 yang telah diwartakan oleh kerajaan pada 1 Disember 2021 dan berkuat kuasa mulai 15 Disember 2021.

“Sehubungan dengan itu, semua kelas atau aktiviti yang melibatkan pelajar dalam tempoh tersebut perlu ditangguhkan ke suatu tarikh lain.

“KPM sentiasa komited untuk terus melaksanakan yang terbaik,” katanya dalam satu kenyataan hari ini.

SPR sebelum ini menetapkan 19 November sebagai hari pengundian bagi PRU-15 dan Pilihan Raya Kecil (PRK) bagi kerusi Dewan Undangan Negeri (DUN) Bugaya, Sabah.

Tarikh penamaan calon pula ditetapkan pada 5 November, manakala bagi pengundian awal, tarikh ditetapkan pada 15 November.

Dengan penguatkuasaan Undi18, individu yang berusia 18 tahun akan didaftarkan secara automatik sebagai daftar pemilih.

Berdasarkan data, seramai 1.39 juta orang terdiri pengundi berusia 18 hingga 21 tahun akan mengundi pada PRU-15.


Zahid beri tempoh 14 hari, akar umbi desak pemilihan disegerakan

Jika Presiden UMNO, Datuk Seri Ahmad Zahid Hamidi boleh mendesak sidang Parlimen dibuka segera dengan memberi tempoh 14 hari kepada kerajaan Perikatan Nasional, ia bermakna pemilihan parti juga boleh diadakan secepat mungkin tahun ini, kata akar umbi.

Zahid perlu berlaku adil dengan gesaannya berhubung pembukaan sidang Parlimen dan tidak berdolak-dalik dalam isu pemilihan parti memandangkan parti juga kini berdepan permasalahan hal dalaman termasuk kredibiliti melibatkan Presiden itu.

Seorang pemimpin akar umbi, Timbalan Ketua UMNO Setiawangsa, Datuk Mohd. Irwan Rizal Mohd. Ali Napiah menyifatkan selain sidang Parlimen menjadi keutamaan Zahid, beliau juga perlu memberikan perhatian dalam kemelut dalaman yang dihadapi parti ekoran timbul sokongannya terhadap Ketua Pembangkang, Datuk Seri Anwar Ibrahim sebagai calon Perdana Menteri (PM).

“Ini bagi membersihkan nama Presiden dan yang paling utama nama baik UMNO. Ini juga perlu diselesaikan segera.

“MKT (Majlis Kerja Tertinggi) perlu mesyuarat dan mengumumkan keputusan mereka berkenaan mesyuarat perwakilan dan segala isu berbangkit mengikut segala aturan yang ada,” katanya dalam kenyataan hari ini.

Jelasnya lagi, tempoh 14 hari yang diberikan Zahid menerusi kenyataan selepas Mesyuarat Biro Politik baru-baru ini boleh mengelirukan rakyat.

“Maka, timbul persoalan siapa yang mengeluarkan kenyataan 14 hari tersebut? Mengikut Perkara 55 Perlembagaan Persekutuan, Yang di-Pertuan Agong hendaklah memanggil Parlimen dari semasa ke semasa.

“Maka, adalah tidak wajar untuk mana-mana pihak untuk menetapkan sebarang tarikh bagi memanggil sidang parlimen kecuali Yang di-Pertuan Agong,” katanya lagi.

Terdahulu, seorang pemimpin senior parti, Datuk Seri Nazri Aziz membidas Zahid supaya tidak memandai-mandai membuat keputusan bersendirian tanpa berbincang terlebih dahulu berhubung tempoh 14 hari yang diberikan kepada Kerajaan PN untuk membuka sidang Parlimen.

Nazri berkata Zahid sekali lagi membuat keputusan tanpa merujuk kepada Ahli Parlimen UMNO apabila membuat desakan tempoh 14 hari terhadap kerajaan yang disifatkannya adalah sama sekali tidak wajar.

“Saya tengok Zahid tak panggil mesyuarat Majlis Tertinggi, dia sendiri sahaja tak bincang dengan kita.

“Ini tak betul 14 hari tak boleh berlaku memang satu desakan yang tak boleh berlaku ingat panggil lah Ahli-Ahli Parlimen jangan pandai-pandai sendiri sahaja,” katanya kepada Agenda Daily semalam.

Minggu lalu, Yang di-Pertuan Agong Al-Sultan Abdullah Ri’ayatuddin Al Mustafa Billah Shah bertitah agar sidang Parlimen perlu diadakan secepat mungkin bagi membolehkan Ordinan-ordinan Darurat dan Pelan Pemulihan Negara dibahaskan ahli-ahli Dewan Rakyat.


Bekas CEO 1MDB tak layan bila diminta dokumen pelaburan: Saksi

Seorang saksi memberitahu Mahkamah Tinggi di sini hari ini bahawa bekas Ketua Pegawai Eksekutif 1Malaysia Development Berhad (1MDB) tidak pernah melayan permintaan daripada Menteri Kewangan Diperbadankan (MKD) untuk mendapatkan dokumen berhubung pelaburan usaha sama dengan PetroSaudi International Ltd (PSI).

Bekas Timbalan Ketua Setiausaha Kementerian Kewangan, Datuk Siti Zauyah Mohd Desa, 63, berkata tindakan Datuk Shahrol Azral Ibrahim Halmi itu seolah-olah tidak menghormatinya, menurut Bernama.

Saksi pendakwaan ke-26 itu berkata beliau pernah mengadu perkara itu kepada Menteri Kewangan II, Datuk Seri Ahmad Husni Hanadzlah dan Ketua Setiausaha Perbendaharaan (KSP) ketika itu, Tan Sri Dr Wan Abdul Aziz Wan Abdullah, bagaimanapun, tiada apa-apa tindakan daripada mereka.

Beliau berkata demikian ketika disoal balas peguam Tan Sri Muhammad Shafee Abdullah, yang mewakili Datuk Seri Najib Tun Razak, pada perbicaraan kes bekas perdana menteri itu berhubung penyelewengan dana RM2.3 bilion daripada 1MDB.

Saksi juga bersetuju dengan cadangan peguam bahawa Shahrol Azral sepatutnya melayan permintaanya itu.

Muhammad Shafee: Tindakannya (Shahrol Azral) macam kurang ajar?

Siti Zauyah: Itu perkataan (kurang ajar) Tan Sri sebut. Tapi perbuatan Shahrol Azral adalah macam tidak hormat.

Ketika ditanya sama ada beliau mengadu (berhubung Shahrol Azral) kepada Najib, saksi menjawab beliau tidak pernah mengadu kepada Najib kerana beliau mempunyai ‘boss’ sendiri.

Muhammad Shafee: Itu saya faham, saya pun ada boss di rumah. Tapi kita tak boleh buat kesimpulan bahawa Najib mengarahkan Shahrol Azral berkelakuan sedemikian. Ya atau tidak? Sebab kamu sendiri tak beritahu Najib mengenai masalah yang kamu hadapi.

Siti Zauyah: Bukan level (peringkat) saya untuk berurusan dengan PM (Najib).

Muhammad Shafee: Datuk, berapa lama perbuatan ini (tidak diendahkan) berlarutan di 1MDB?

Siti Zauyah: Sejak penubuhan sampai sekarang.

Muhammad Shafee: Sekarang juga?

“Saya kena tanya kepada siapa yang menjaga portfolio berkenaan,” katanya yang bersara pada Nov 14 2019.

Perbicaraan hari ini dihentikan lebih awal apabila Timbalan Pendakwa Raya, Datuk Seri Gopal Sri Ram memberitahu mahkamah bahawa beliau mengalami sakit gastrik.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung 5 Sept ini.

Najib yang kini menjalani hukuman penjara 12 tahun kerana kesalahan menyeleweng dana SRC International Sdn Bhd, meninggalkan Kompleks Mahkamah Kuala Lumpur pada jam 4.20 petang dengan menaiki kenderaan utiliti sukan (SUV) serta diiringi beberapa kenderaan polis.

Esok, Najib akan hadir ke mahkamah sekali lagi untuk perbicaraan kesnya dan bekas Ketua Pegawai Eksekutif 1MDB, Arul Kanda Kandasamy membabitkan pertuduhan meminda laporan audit 1MDB di hadapan Hakim Mahkamah Tinggi, Mohamed Zaini Mazlan.


Bantuan kepada B40 tak diagih secara seimbang: Laporan Audit

Bantuan yang diluluskan untuk Program Pembasmian Kemiskinan Bandar (PPKB) bagi meningkatkan kualiti hidup keluarga B40 di bandar tidak diagihkan secara seimbang dan tepat kepada golongan sasar, walaupun mencapai bilangan peserta yang disasarkan, menurut Laporan Ketua Audit Negara (LKAN) Tahun 2021 Siri 1.

PPKB ialah program yang dilaksanakan Kementerian Perumahan dan Kerajaan Tempatan (KPKT) dan ia merangkumi beberapa inisiatif iaitu Program Baik Pulih Rumah, Program Rumah Sejahtera dan Program Pemerkasaan Ekonomi Komuniti Bandar (PEKB).

Laporan LKAN turut memaklumkam prestasi keberhasilan program tidak tercapai sepenuhnya kerana terdapat peserta yang tidak menjana pendapatan untuk keluar daripada garis kemiskinan dan tidak mendapat manfaat program walaupun kelulusan telah diberikan kerana agensi pelaksana gagal melaksanakannya.

“Agensi pelaksana gagal melaksanakan kerja baik pulih yang diluluskan kepada 113 peserta bagi program Baik Pulih Rumah selain baki peruntukan untuk 2016 berjumlah RM1.08 juta diserah balik oleh KPKT kepada Kementerian Kewangan kerana tidak dapat dibelanjakan.

“Analisis Audit juga mendapati seramai 2,193 peserta yang diluluskan bantuan adalah peserta yang menetap di luar bandar dalam sistem eKasih, 309 peserta tidak berjaya menjana pendapatan minimum, 25 peserta tidak memanfaatkan peralatan yang diterima dan 36 peserta masih kekal dalam kategori miskin/miskin tegar,” menurut laporan itu.

Dapatan itu diperoleh hasil pengauditan program bagi Rancangan Malaysia Ke-11 (RMK11) dan Rancangan Malaysia Ke-12 (RMK12) setakat 31 Disember 2021.

Selain itu, kelemahan lain yang dikesan sebanyak 22 pihak berkuasa tempatan (PBT) mempunyai baki akaun PPKB yang tidak dibelanjakan untuk manfaat golongan sasar iaitu antara RM11,808.43 hingga RM2.06 juta dengan baki keseluruhan berjumlah RM4.82 juta.

Justeru, bagi mengatasi kelemahan yang dibangkitkan dapat ditambah baik pada masa hadapan, pihak Audit mengesyorkan KPKT menilai semula kriteria kelayakan peserta yang ditetapkan supaya golongan yang mendapat manfaat program adalah golongan B40 di bandar dan memastikan tiada pertindihan bantuan kerana sumber kewangan kerajaan yang terhad.

Selain itu, kementerian itu juga perlu menilai semula kaedah pemilihan peserta dan kursus yang ditawarkan dengan mengambil kira keperluan semasa dan kehendak pasaran supaya pendapatan dapat dijana secara optimum, seterusnya membantu mereka keluar daripada kemiskinan.

“KPKT juga hendaklah menilai keperluan untuk menguruskan peralatan yang tidak digunakan oleh peserta program PEKB supaya tiada kerugian di pihak kerajaan terhadap perbelanjaan yang dibuat.

“Di samping itu, tumpuan juga perlu diberikan terhadap usaha penambahbaikan mekanisme penyelarasan, pemantauan dan penilaian program agar dapat mencapai matlamat yang disasarkan dengan berkesan,” menurut laporan itu.


Suami isteri ditahan lindungi ‘Long Tiger’

Polis Johor semalam menahan sepasang suami isteri kerana disyaki memberi perlindungan kepada lelaki Bangladesh dalam buruan dikenali ‘Long Tiger’ yang meloloskan diri dari lokap Mahkamah Majistret Tangkak 15 Disember lalu.

Ketua Polis Johor, Datuk Ayob Khan Mydin Pitchay mengesahkan pasangan suami isteri berusia 41 dan 43 tahun itu ditahan di Balai Polis Bukit Gambir, di sini, kira-kira jam 12.30 tengah malam tadi.

Menurutnya, polis masih lagi memburu Long Tiger atau nama sebenarnya Abdul Hamim Ab Hamid, 33, yang dipercayai masih berada di kawasan Bukit Gambir ataupun sekitarnya.

“Dalam pukul 12.30 pagi tadi, pihak polis telah membuat tangkapan ke atas sepasang suami isteri, disyaki bersubahat dan bersekongkol dalam melindungi Long Tiger daripada pihak polis,

“Kedua-dua mereka ditahan di Balai Polis Bukit Gambir, Tangkak dan direman selama empat hari bermula semalam.

“Hubungan long tiger dengan kedua-dua supek adalah kawan, dan siasatan lanjut akan dibuat bagi mengesan keberadaan Long Tiger,” katanya memetik laporan Astro Awani.

Ayob berkata pihaknya akan mengambil tindakan tegas ke atas individu yang terlibat secara langsung dalam membantu Long Tiger melarikan diri, atau cuba menyembunyikan maklumat mengenai suspek daripada pihak berkuasa.

Pada masa sama, dua daripada empat anggota polis yang disiasat terbabit dalam kes kecuaian sehingga menyebabkan Long Tiger lolos dari tahanan dikenakan tindakan tahan kerja.

Katanya, keputusan itu dibuat susulan kedua-dua anggota didapati telah terlibat secara langsung dalam kejadian yang menyebabkan suspek berjaya melarikan diri ketika ditempatkan dalam lokap Mahkamah Majistret Tangkak.

“Kedua-dua anggota polis ini terlibat secara langsung dalam aspek kecuaian dan tindakan tahan kerja telah dikenakan ke atas mereka sehingga siasatan selesai. Kes ini masih dalam siasatan pihak polis dan mereka ini akan disiasat mengikut Seksyen 23 Akta Suruhanjaya Pencegahan Rasuah Malaysia (SPRM),

“Walaupun belum dituduh di mahkamah, tapi disebabkan ia melibatkan kesalahan yang serius, maka kita ambil tindakan untuk menahan kerja. Siasatan akan mengambil kira aspek kecuaian, bersekongkol, bersubahat dan juga isu rasuah ke atas suspek,” katanya.

Terdahulu pada Jumaat, empat anggota polis disiasat untuk membantu siasatan kes Long Tiger atau nama sebenarnya Abdul Hamim Ab Hamid, 33, yang meloloskan diri dari lokap Mahkamah Majistret Tangkak, Johor, pada 15 Disember lalu.


Kecewa DUN Lenggeng ‘dirampas’ BN, Amanah tuntut DUN Kota

Kecewa dengan pengumuman Barisan Nasional (BN) bertanding di kerusi Dewan Undangan Negeri (DUN) Lenggeng yang dimenangi pada pilihan raya 2018, Amanah mengumumkan akan bertanding di kerusi DUN Kota pada pilihan raya negeri (PRN), bulan depan.

Naib Ketua Pemuda Amanah Negeri Sembilan, Ahmad Shukri Kamaruddin berkata pihaknya akan menghantar calon bagi kerusi DUN Kota.

“…mengambil maklum mengenai pengumuman calon kerusi DUN Lenggeng oleh BN. Ini merupakan suatu perkara yang pahit untuk diterima oleh ahli Amanah di peringkat akar umbi khususnya.

“Atas desakan ahli Amanah di peringkat akar umbi, Pemuda Amanah Negeri Sembilan akan menghantar calon bagi bertanding di kerusi DUN Kota bagi menggantikan kerusi DUN Lenggeng yang ingin ditandingi UMNO-BN.

“Rasionalnya adalah bagi memastikan, Amanah ini terus kekal relevan khususnya di Negeri Sembilan,” katanya dalam kenyataan, hari ini.

Katanya, persetujuan awal di peringkat Pakatan Harapan adalah Amanah bertanding tiga kerusi DUN dalam PRN Negeri Sembilan.

Beliau yang juga Pengarah Biro Komunikasi Pemuda Amanah Negeri Sembilan menyerahkan kepada pucuk pimpinan untuk menentukan sama ada memberi Amanah kerusi DUN Lenggeng atau pun DUN Kota.

“Sama ada UMNO-BN mahu menarik diri di kerusi DUN Lenggeng bagi memberi laluan kepada Amanah atau pun (tanding) di kerusi DUN Kota, itu terpulang kepada mereka.

“Namun, Pemuda Amanah akan tetap dengan pendirian ini untuk mempertahankan sekurang-kurangnya tiga kerusi Amanah perlu bertanding di Negeri Sembilan dalam gabungan perpaduan kali ini,” katanya.

Terdahulu BN mengumumkan barisan calon PRN Negeri Sembilan di mana Naib Ketua UMNO Seremban, Mohd Asna Amin calon bagi DUN Lenggeng dan Ahli Jawatankuasa Bahagian Rembau, Suhaimi Aini bagi kerusi DUN Kota.

Pada pilihan raya 2018, DUN Lenggeng dimenangi Suhaimi Kassim dari Amanah manakala DUN Kota dimenangi Datuk Seri Dr Awaludin Said dari BN.


Annuar gesa pengamal media dukung prinsip berita tepat, beretika

Pengamal media bertanggungjawab mendukung prinsip pelaporan berita yang tepat dan beretika sepanjang masa sekali gus akan meningkatkan integriti pihak media itu sendiri, kata Menteri Komunikasi dan Multimedia Tan Sri Annuar Musa.

Beliau berkata Kementerian Komunikasi dan Multimedia (KKMM) menerusi Suruhanjaya Komunikasi dan Multimedia Malaysia (MCMC) khususnya, menerima banyak aduan mengenai pengamal media melibatkan media konvensional, media dalam talian serta media sosial yang melanggar etika dan undang-undang negara, menurut laporan Bernama.

“Dalam hal ini saya percaya semua pengamal media mempunyai keupayaan untuk membuat penilaian sendiri dan kekuatan moral untuk sentiasa mematuhi undang-undang dan menjaga etika kewartawanan dalam setiap pelaporan berita yang disiarkan.

“Meskipun kerajaan amat menghormati prinsip kebebasan media, namun semua pihak mestilah mempunyai kebertanggungjawaban dalam pemberitaan dan laporan yang disiarkan,” katanya dalam kenyataan hari ini.

Annuar berkata pelaporan yang melanggar hak orang lain atau melanggar undang-undang tidak sepatutnya berlaku dan mestilah dielakkan kerana ia boleh mengakibatkan pihak media berdepan tindakan sivil atau tindakan undang-undang di bawah Kanun Keseksaan.


Kalah teruk PRN, Zahid perlu letak jawatan: Idris

Datuk Seri Ahmad Zahid Hamidi perlu meletak jawatan sebagai Presiden UMNO selepas kekalahan teruk enam Pilihan Raya Negeri (PRN) semalam.

Gesaan supaya Zahid berundur itu disuarakan bekas Pengerusi UMNO Terengganu, Tan Sri Idris Jusoh yang mahu beliau mengambil tanggungjawab kerana kegagalannya mengetuai parti tersebut.

“UMNO kalah teruk di PRN semalam. UMNO kalah 100 peratus di Terengganu.

“Zahid Hamidi perlu letak jawatan,” katanya dipetik laporan media.

Pilihan raya bagi enam negeri semalam menyaksikan UMNO hanya meraih 19 kerusi Dewan Undangan Negeri (DUN) di Negeri Sembilan, Selangor, Pulau Pinang dan Kelantan.

Keputusan menunjukkan gabungan Pakatan Harapan (PH)-UMNO hanya berjaya di Negeri Sembilan apabila menang majoriti dua pertiga dengan Barisan Nasional (BN) menyumbang 14 dari 30 kerusi untuk kerajaan negeri.

BN gagal menyumbang lebih dari dua kerusi kepada gabungan itu di semua negeri lain, termasuk di Kedah.

Di Terengganu, kedua-dua BN dan PH gagal meraih kemenangan dan Perikatan Nasional (PN) menyapu bersih semua kerusi DUN.

Sementara itu, bekas Ketua Pemuda UMNO Khairy Jamaluddin menjangkakan Zahid tidak akan berundur walaupun BN menunjukkan prestasi buruk dalam PRN.


Seorang lelaki ditahan polis berhubung hantaran barang kemas pembantu PM

Seorang lelaki ditahan pihak berkuasa polis susulan satu hantaran di dalam media sosial berhubung barang kemas yang dipakai pembantu Perdana Menteri (PM) Datuk Seri Ismail Sabri Yaakob.

Individu tersebut ditahan bagi membantu siasatan melibatkan hantaran yang dibuat dalam akaun media sosialnya, Facebook terhadap Ketua Setiausaha Sulit Kanan PM, Datuk Nazimah Hashim.

Hantaran dalam media sosial pada tahun lalu mencetuskan kontroversi kerana didakwa memakai pakaian dan barang kemas mahal ke pejabat.

Lelaki berusia lewat 40-an itu ditahan di rumah ibunya kira-kira pukul 10 malam tadi.

Individu itu ditahan semalaman di Ibu Pejabat Polis Daerah Putrajaya dan dibawa ke mahkamah untuk mendengar permohonan reman pagi ini.

Siasatan dikatakan mengikut Seksyen 500 Kanun Keseksaan dan Seksyen 233 Akta Komunikasi dan Multimedia.

Pada Disember 2021, Nazimah dikecam pengguna media sosial selepas gambarnya memakai blazer mahal yang dianggarkan berharga RM4,000 tular.

Harga sebenar blazer tersebut sebelum diskaun dikatakan berharga RM7,000.

Nazimah turut didakwa memakai dua rantai leher berharga RM73,000 dan RM266,000, selain barangan yang kelihatan seperti kerongsang berjenama Chanel dikatakan berharga RM2,730.


[KEMAS KINI] 6,775 kes sembuh, 82 kematian

Sebanyak 82 kematian baharu akibat Covid-19 dilaporkan dalam tempoh 24 jam sehingga 12 tengah hari tadi menjadikan keseluruhannya sejak pandemik melanda negara Mac tahun lalu kepada 4,803 kes.

Ketua Pengarah Kesihatan Tan Sri Dr Noor Hisham Abdullah berkata sebanyak 60,117 kes masih aktif dengan 870 pesakit kini dirawat di unit rawatan rapi, dan 433 daripadanya memerlukan bantuan alat pernafasan.

Beliau berkata dalam tempoh sama juga jumlah kes sembuh turut meningkat iaitu 6,775 kes yang dilaporkan menjadikan jumlah keseluruhan 657,739.

Sebelum ini beliau berkata Selangor kembali merekodkan kes tertinggi baharu Covid-19 dalam tempoh 24 jam apabila mencatatkan 2,187 kes, diikuti Kuala Lumpur (771) dan Sarawak (673).

Beliau berkata dalam tempoh itu 5,812 kes baharu dicatatkan di seluruh negara, menjadikan kumulatif kes sebanyak 722,659.

“Sebanyak 32 daripada kes baharu itu membabitkan kes import dan 5,780 lagi kes penularan tempatan,” katanya.

Berdasarkan kenyataan yang diberi, 10 negeri dan wilayah mencatatkan penurunan dalam jangkitan baharu hari ini.

Data 25 Jun 2021


Kematian naik sedikit kepada 19 kes

Jumlah kematian akibat komplikasi Covid-19 dalam tempoh 24 jam semalam naik sedikit berbanding beberapa hari lalu, namun kekal dua digit, lapor Kementerian Kesihatan (KKM), hari ini.

Statistik laman sesawang Covidnow yang dikemas kini tengah malam tadi, menunjukkan sebanyak 19 kematian dilaporkan semalam, termasuk enam kes ’brought in death’ (BID).

Jumlah itu menjadikan kumulatif kematian sejak awal 2020 lalu meningkat kepada 31,781 kes, termasuk 6,415 kes BID.

Dari segi kadar kematian akibat Covid-19 dalam kalangan negara-negara ASEAN, Malaysia menduduki tangga keempat selepas Indonesia di tempat teratas, diikuti Filipina, dan Vietnam.

Daripada lapan negeri dan Wilayah Persekutuan yang mencatat kes kematian semalam, Selangor merekodkan lima kes, menjadikan kumulatif pesakit Covid-19 di negeri itu yang meninggal dunia sejak 2020 seramai 10,015 mangsa.

Selangor yang menjadi negeri ’hotspots’ Covid-19 di negara ini sehingga semalam merekodkan 798,873 kumulatif kes positif, dengan 778,173 pesakit telah sembuh, dan 10,685 kes masih aktif.

Daripada jumlah kes aktif itu seramai 8,768 pesakit menjalani kuarantin di rumah; 1,193 ditempatkan di PKRC; 692 dimasukkan ke hospital; dan 32 pesakit dirawat di unit rawatan rapi (ICU) dengan 12 daripadanya memerlukan alat bantuan pernafasan.

Bagi negeri-negeri lain, Perak dan Sabah mencatat tiga kes kematian, diikuti masing-masing dua di Johor, Pulau Pinang serta Terengganu; dan masing-masing satu kes di Melaka serta Kuala Lumpur.

Tiada kes kematian dilaporkan di Kedah, Kalantan, Negeri Sembilan, Pahang, Perlis, Sarawak, Labuan dan Putrajaya.

Sehingga kini, negara mencatat 2,805,337 kumulatif kes positif, termasuk 12,989 kes import. Daripada jumlah kumulatif positif itu 97.4 peratus atau 2,732,771 pesakit telah sembuh dan 40,785 kes masih aktif.

Daripada jumlah kes aktif itu, seramai 33,214 pesakit menjalani kuarantin di rumah; 4,100 ditempatkan di PKRC; 3,278 dimasukkan ke hospital; dan 193 pesakit dirawat di ICU dengan 90 daripadanya memerlukan alat bantuan pernafasan.


Nanmadol rempuh Jepun malam ini

Taufan Nanmadol mula merempuh kawasan di barat daya Jepun pada malam ini (18 September 2022), ketika pihak berkuasa menggesa berjuta-juta penduduk untuk berlindung daripada angin dan ribut kencang serta hujan lebat.

Taufan yang menyebabkan Jepun mengeluarkan amaran Tahap 5 itu secara rasmi mendarat sekitar jam 7 malam tadi waktu tempatan (6 petang waktu Malaysia) ketika dinding Nanmadol tiba berhampiran bandar Kagoshima, bandar di Pulau Kyushu, kata Agensi Meteorologi Jepun (JMA).

Ia membawa angin ribut dengan kelajuan sehingga 234 kilometer sejam (kmj) dan telah pun mencurahkan sehingga 500 mm hujan dalam masa kurang 24 jam di bahagian barat daya Pulau Kyushu.

Sekurang-kurangnya 20,000 orang bermalam di pusat perlindungan di wilayah Kagoshima dan Miyazaki di Kyushu, di mana JMA telah mengeluarkan “amaran khas” yang jarang berlaku – amaran yang dikeluarkan hanya apabila ia meramalkan keadaan yang dilihat sekali dalam beberapa dekad.

Badan penyiar nasional NHK, yang mengumpul maklumat daripada pihak berkuasa tempatan, berkata lebih tujuh juta penduduk telah diberitahu untuk berpindah ke tempat perlindungan atau berlindung di bangunan kukuh ketika ribut melanda.

Menjelang pagi Ahad, 25,680 isi rumah di Kagoshima dan jirannya Miyazaki sudah terputus bekalan elektrik, manakala perkhidmatan kereta api serantau, penerbangan dan feri dibatalkan sehingga berlalunya ribut, kata pihak berkuasa utiliti dan perkhidmatan pengangkutan tempatan.

Walaupun taufan, yang ke-14 musim ini, lemah sedikit pada jam 3 pagi Ahad, masih terdapat kemungkinan tiupan maksimum sekitar 250kmj. Di Yakushima, wilayah Kagoshima, kelajuan maksimum angin dicatat sehingga 183.24kmj.

Perdana Menteri Fumio Kishida, yang menghadiri mesyuarat dengan menteri dan pegawai kanan yang bertanggungjawab untuk bertindak balas terhadap taufan berbahaya itu, menyeru orang ramaiuntuk berpindah segera jika mereka merasakan bahaya yang sedikit.

Pejabat Kabinet berkata tujuh wilayah di Pulau Kyushu memutuskan untuk menggunakan akta bantuan bencana kepada semua majlis perbandaran di setiap wilayah kerana kebimbangan semakin meningkat bahawa Nanmadol boleh mendatangkan malapetaka di sana.

Tujuh wilayah tersebut ialah Fukuoka, Saga, Nagasaki, Kumamoto, Oita, Miyazaki dan Kagoshima.

Ini adalah kes pertama di mana akta bantuan bencana digunakan sebelum kerosakan sebenarnya berlaku sejak undang-undang itu disemak pada 2021 bagi membolehkan permohonan awal sedemikian.

Di bawah undang-undang itu, perbelanjaan majlis perbandaran untuk menubuhkan pusat pemindahan ditanggung oleh kerajaan pusat dan wilayah.

JMA mengeluarkan amaran Pulau Kyushu mungkin berdepan bahaya yang “belum pernah terjadi” daripada angin kencang, ribut dan hujan lebat.

Setakat ini, 2.9 juta penduduk di Kyushu telah diberikan amaran pemindahan, menurut Agensi Pengurusan Bomba dan Bencana kerajaan, dan pegawai Kagoshima berkata lebih 8,500 orang sudah berada di pusat perlindungan tempatan. – Agensi


Isu dana judi satu tuduhan berat dibuat PMX tanpa bukti: KJ

Tindakan Datuk Seri Anwar Ibrahim yang berterusan memainkan isu dana judi walaupun sudah ada jawapan di Parlimen diberikan berhubung isu tersebut disifatkan sebagai satu tuduhan yang berat, kata Khairy Jamaluddin Abu Bakar.

Bekas Ahli Parlimen Rembau itu berkata Perdana Menteri (PMX) yang mempertahankan dakwaannya sebelum ini sebagai tidak wajar memandangkan sehingga hari ini tidak ada bukti mahu pun siasatan dijalankan berhubung isu dana judi yang kononnya diterima Perikatan Nasional (PN).

“So memang tuduhan yang berat setakat ini tidak ada bukti… jika saya berada di tempat PN pun saya rasa marah. Sebab terus menjadi kiasan, terus menjadi sindiran, terus menjadi satu bentuk dakwaan sebelum PRN (Pilihan Raya Negeri).

“Kalau kenyataan pertama itu dibuat dua hari sebelum Pilihan Raya Padang Serai, ini sekali lagi walaupun menjawab kepada soalan daripada Ahmad Fadhli Shaari, Ahli Parlimen daripada PAS, isu ini timbul balik beberapa minggu sebelum Dewan Undangan Negeri (DUN) di beberapa negeri akan dibubarkan,” katanya semasa wawancara atas talian Keluar Sekejap.

Khairy yang dipecat UMNO sebelum ini berkata langkah berpolitik yang digunakan Anwar tidak digemarinya kerana hanya membuat tuduhan tanpa mempunyai bukti.

“Bagi saya, saya tidak suka cara politik beginilah. Kalau ada accusation (tuduhan), buat siasatan dan bagi tahu apakah hasil siasatan tersebut?“ katanya lagi.

Kenyataan Khairy itu juga disokong bekas Ketua Penerangan UMNO, Shahril Hamdan yang turut serta dalam program tersebut.

Anwar kekal dengan pendirian yang dikeluarkan sebelum ini semasa menuduh PN menggunakan wang judi pada Pilihan Raya Umum Ke-15 (PRU-15).

Anwar berkata tidak akan mengeluarkan dakwaan berhubung dana judi sekiranya tidak asas dan tidak akan menarik balik kenyataan, malah mengalu-alukan sekiranya PN mahu meneruskan saman terhadapnya.

Isu berkenaan berbangkit selepas Anwar ketika sidang medianya pada 5 Disember tahun lalu, membayangkan sebahagian dana pilihan raya beberapa parti Melayu dan Islam datang daripada syarikat perjudian yang terbabit dengan cabutan khas judi.

Sementara itu, dalam jawapan bertulis di Parlimen, Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said, memberitahu siasatan oleh Suruhanjaya Pencegahan Rasuah Malaysia (SPRM) tidak dapat membuktikan dakwaan parti PN menerima dana daripada syarikat perjudian untuk berkempen dalam PRU-15 lalu.

Susulan kenyataan itu, pemimpin pembangkang bertali-arus mendesak Anwar membuat permohonan maaf atas dakwaannya sebelum ini.


3,516 kes semalam, 15 kematian

Kementerian Kesihatan (KKM) memaklumkan seramai 15 pesakit meninggal dunia akibat komplikasi Covid-19 semalam (Rabu, 17 Ogos 2022), jumlah tertinggi yang dicatat sejak 118 hari lalu.

Kali terakhir negara merekodkan jumlah kematian tertinggi ialah pada 20 April lalu iaitu melibatkan seramai 16 pesakit.

Jumlah pesakit yang meninggal dunia semalam turut membabitkan empat kematian di luar fasiliti kesihatan atau kes ‘brought in death’ (BID).

Keseluruhannya, sejak Mac 2020 hingga semalam seramai 36,117 pesakit meninggal dunia akibat Covid-19, termasuk 7,676 kes BID.

Daripada jumlah kematian semalam, empat kes dilaporkan di Johor, diikuti masing-masing tiga di Melaka serta Perak; Sabah (dua); dan masing-masing satu di Pahang, Sarawak serta Selangor.

Sementara itu, KKM juga melaporkan sebanyak 3,516 jangkitan baharu Covid-19 direkodkan semalam, meningkat sedikit berbanding 3,429 yang dicatat pada Selasa.

Jumlah kes baharu itu menjadikan kumulatif positif Covid-19 sejak Januari 2020 hingga semalam meningkat kepada 4,744,929 kes, dengan 4,667,111 pesakit telah pulih, termasuk 2,541 yang sembuh semalam.

Daripada jumlah jangkitan baharu itu, 2,382 kes Covid-19 melibatkan penerima vaksin dos penggalak; 755 kes (individu lengkap dua dos); 340 kes (individu tidak divaksinasi); dan 39 kes membabitkan individu yang menerima satu dos.

Sehingga semalam kes aktif naik semula kepada 41,701 kes, berbanding 40,741 kes yang dicatat pada Selasa, dengan seramai 40,034 pesakit masih menjalani kuarantin di rumah (39,062 pada Selasa), dan 41 ditempatkan di Pusat Kuarantin dan Rawatan Covid-19 (32 pada Selasa).

Sementara itu, jumlah pesakit yang dirawat di hospital turun kepada 1,534 orang berbanding 1,563 pada Selasa, manakala 92 pesakit dimasukkan ke unit rawatan rapi, meningkat berbanding 84 yang dicatat pada Selasa, dengan 49 daripadanya memerlukan alat bantuan pernafasan (58 pada Selasa).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, satu lagi kluster baharu Covid-19 membabitkan pendidikan dilaporkan semalam iaitu Kluster Jalan Pantai Endah 2 di Lembah Pantai Kuala Lumpur yang melibatkan seramai 14 pesakit.


Polis rampas dadah RM10.89 juta

Polis menumpaskan sindiket pengedaran dadah seberat 363.03 kilogram (kg) bernilai RM10.89 juta selepas menahan dua lelaki tempatan di sekitar Kampung Baru, Ampang pada 20 Ogos lepas.

Ketua Polis Selangor Datuk Arjunaidi Mohamed berkata bertindak atas risikan selama sebulan, polis menahan seorang lelaki berusia 23 tahun di dalam sebuah kenderaan pacuan empat roda di kawasan itu pada 5.20 petang.

Arjunaidi berkata hasil serbuan itu, pihaknya merampas 349 bungkusan plastik kekuningan dengan tulisan Quanyinwang disyaki mengandungi syabu seberat 363.03 kg.

“Lanjutan daripada tangkapan dan rampasan itu, pihak kami menahan seorang lagi suspek berusia 51 tahun di lokasi berhampiran,” katanya dalam sidang media di Ibu Pejabat Kontinjen (IPK) Selangor hari ini.

Arjunaidi berkata dipercayai kedua-dua lelaki tersebut bertindak sebagai transporter serta pemantau bagi dadah yang akan dipasarkan di sekitar Lembah Klang dan kawasan berhampiran.

Beliau berkata pihaknya juga telah menyita aset sindiket berkenaan bernilai RM101,373 melibatkan dua buah kereta serta wang tunai berjumlah RM1,373.

Katanya, kedua-dua suspek direman bermula 21 Ogos hingga 2 September depan dan kes disiasat di bawah Seksyen 39B Akta Dadah Berbahaya 1952.

Mengulas mengenai kes seorang remaja lelaki yang meninggal dunia dalam insiden kebakaran tandas awam terbiar di Saujana Utama, semalam, Arjunaidi berkata kedua-dua rakan mangsa telah ditahan bagi membantu siasatan.

Arjunaidi berkata pihaknya telah menukar siasatan ke atas remaja berusia 15 dan 16 tahun itu daripada kematian mengejut (SDR) kepada Seksyen 304 Kanun Keseksaan iaitu menyebabkan kematian tanpa niat.

“Hasil ujian saringan air kencing terhadap kedua-dua remaja itu negatif. Punca kematian kita masih tunggu dan sudah dihantar kepada unit patalogi,” katanya.

Gara-gara ingin bergurau dengan rakan membawa padah apabila seorang remaja lelaki ditemukan maut dalam kebakaran di sebuah tandas awam di Bandar Puncak Alam semalam.

Sementara itu, berhubung kes bunuh individu di tepi Jalan Bawal Tambak, Taman Sri Gadong, Klang minggu lepas, Arjunaidi berkata mangsa yang ditembak dengan lapan das tembakan itu mempunyai rekod lampau berkaitan kegiatan kongsi gelap.

Ketua Polis Daerah Klang Selatan ACP Cha Hoong Fong sebelum ini memaklumkan siasatan mendapati mangsa yang berusia 41 tahun itu mempunyai 10 rekod kesalahan jenayah lampau termasuk kes jenayah berat melibatkan culik. – Bernama


Penganjur ceramah pembangkang kena kompaun RM3,000 langgar SOP PRN

Susulan pelanggaran prosedur operasi standard (SOP) Pilihan Raya Negeri (PRN) Johor, penganjur ceramah Pakatan Harapan (PH) dikenakan kompaun RM3,000 malam tadi.

Kompaun tersebut dikeluarkan Pejabat Kesihatan Daerah (PKD) Johor Bahru kepada penganjur parti pembangkang tersebut yang dihadiri pemimpin utama mereka, antaranya Presiden Amanah, Mohamad Sabu, Ketua DAP Johor, Liew Chin Tong, Setiausaha Agung MUDA, Amira Aisya Abd Aziz dan calon DUN Kota Iskandar, Dzulkefly Ahmad.

Ceramah tersebut diadakan di Bilik Operasi Utama Dewan Undangan Negeri (DUN) Kota Iskandar, Taman Mutiara Rini, Skudai.

Menurut wakil penganjur, kompaun itu dikeluarkan atas tiga kesalahan, iaitu penceramah tidak memakai pelitup muka semasa berucap, tiada penjarakan fizikal dan tidak menyediakan laluan keluar masuk serta kod MySejahtera untuk diimbas hadirin.

“Mereka kenakan tiga kompaun kepada penganjur, setiap satu RM1,000 dan rayuan boleh dibuat,” katanya dipetik laporan media.

Rundingan dengan pegawai kesihatan juga gagal apabila kompaun tetap diteruskan kepada pihak penganjur.

Sementara itu, seorang daripada pegawai PKD memaklumkan pihaknya telah memaklumkan penganjur supaya mematuhi semua SOP pada petang tadi.

Sebelum ini, beberapa pemimpin politik, termasuk Barisan Nasional (BN) dan MUDA dikompaun atas kesalahan gagal mematuhi SOP.


Apabila media menjadi hakim

Mutakhir ini kita menyaksikan bagaimana peranan media dalam menyebarkan berita salah laku seseorang, sebelum ia dibawa kepada penentuan badan kehakiman. Pendekatan yang dilakukan itu berkonsepkan kebebasan media yang diamalkan oleh dunia Barat yang mendukung konsep demokrasi, bahawa suara rakyat adalah suara Tuhan.

Slogan tersebut bertemakan konsep demokrasi purba yang telah diperbaharui semula sepertimana ungkapan berikut:

“Vox populi, vox Dei (the voice of the people is the voice of God).”

Apakah semua ciptaan Barat boleh diikut secara semberono, sehingga membentuk persepsi yang mencelarukan dan mewujudkan naratif yang salah serta sesat lagi menyesatkan?

Islam memuliakan manusia dengan akal dan ilmunya, namun mewajibkan mereka berpandukan hidayah (petunjuk) Allah SWT kerana manusia itu banyak kelemahannya. Hanya segelintir daripada kalangan mereka sahaja yang berilmu, sedangkan majoritinya pula tidak berilmu.

Sehinggakan, Allah SWT memberikan suatu peringatan kepada Rasulullah SAW iaitu manusia yang terpilih dengan firman-Nya:

وَأَنْزَلْنَا إِلَيْكَ الْكِتَابَ بِالْحَقِّ مُصَدِّقًا لِمَا بَيْنَ يَدَيْهِ مِنَ الْكِتَابِ وَمُهَيْمِنًا عَلَيْهِ فَاحْكُمْ بَيْنَهُمْ بِمَا أَنْزَلَ اللَّهُ وَلَا تَتَّبِعْ أَهْوَاءَهُمْ عَمَّا جَاءَكَ مِنَ الْحَقِّ لِكُلٍّ جَعَلْنَا مِنْكُمْ شِرْعَةً وَمِنْهَاجًا وَلَوْ شَاءَ اللَّهُ لَجَعَلَكُمْ أُمَّةً وَاحِدَةً وَلَكِنْ لِيَبْلُوَكُمْ فِي مَا آتَاكُمْ فَاسْتَبِقُوا الْخَيْرَاتِ إِلَى اللَّهِ مَرْجِعُكُمْ جَمِيعًا فَيُنَبِّئُكُمْ بِمَا كُنْتُمْ فِيهِ تَخْتَلِفُونَ٤٨ وَأَنِ احْكُمْ بَيْنَهُمْ بِمَا أَنْزَلَ اللَّهُ وَلَا تَتَّبِعْ أَهْوَاءَهُمْ وَاحْذَرْهُمْ أَنْ يَفْتِنُوكَ عَنْ بَعْضِ مَا أَنْزَلَ اللَّهُ إِلَيْكَ فَإِنْ تَوَلَّوْا فَاعْلَمْ أَنَّمَا يُرِيدُ اللَّهُ أَنْ يُصِيبَهُمْ بِبَعْضِ ذُنُوبِهِمْ وَإِنَّ كَثِيرًا مِنَ النَّاسِ لَفَاسِقُونَ٤٩ أَفَحُكْمَ الْجَاهِلِيَّةِ يَبْغُونَ وَمَنْ أَحْسَنُ مِنَ اللَّهِ حُكْمًا لِقَوْمٍ يُوقِنُونَ٥٠

“Dan Kami telah turunkan kepadamu (wahai Muhammad) Kitab (al-Quran) dengan membawa kebenaran, untuk membenarkan Kitab-kitab suci yang telah diturunkan sebelumnya dan untuk memelihara serta mengawasinya. Maka, jalankanlah hukum antara mereka (Ahli Kitab) itu dengan apa yang telah diturunkan oleh Allah (kepadamu), dan janganlah kamu mengikut kehendak hawa nafsu mereka dengan meninggalkan kebenaran yang telah datang kepadamu. Bagi tiap-tiap umat yang ada antara kalian, Kami jadikan (tetapkan) suatu syariat (aturan) dan jalan agama. Sekiranya Allah menghendaki, nescaya kalian dijadikan satu umat (yang bersatu dalam agama yang satu), tetapi Dia hendak menguji kalian (dalam menjalankan) apa yang telah disampaikan kepada kalian. Oleh itu, berlumba-lumbalah kalian dalam membuat kebaikan. Hanya kepada Allah jualah tempat kembali kalian semuanya, maka diberitahukan-Nya kepada kalian akan apa yang kalian perselisihkan itu. (48); Dan hendaklah kamu menjalankan hukum antara mereka dengan apa yang telah diturunkan oleh Allah dan janganlah kamu menuruti kehendak hawa nafsu mereka, dan berjaga-jagalah supaya mereka tidak memesongkanmu daripada sebahagian hukum yang telah diturunkan oleh Allah kepadamu. Kemudian, jika mereka berpaling (enggan menerima hukum Allah itu), maka ketahuilah bahawa sesungguhnya Allah mahu menimpakan musibah ke atas mereka disebabkan sebahagian daripada dosa-dosa mereka; dan sesungguhnya kebanyakan manusia itu adalah orang-orang yang fasiq. (49); Sesudah itu, patutkah mereka berkehendak lagi kepada hukum-hukum jahiliah? Padahal kepada orang-orang yang berkeyakinan; tiada sesiapa yang boleh membuat hukum yang lebih baik daripada Allah. (50)” (Surah al-Ma’idah: 48-50)

Islam mewajibkan maruah manusia itu dihormati termasuklah mereka yang sudah nyata melakukan kesalahan kerana adalah berdosa sekiranya seseorang yang bersalah itu tidak dihormati. Lebih-lebih lagi terhadap mereka yang tidak bersalah, maka lagi besar dosanya.

Namun, masyarakat Barat yang sekular tidak mempunyai sebarang perhitungan soal dosa dan pahala. Adakah kita mahu menjadi rosak di dunia atau dihumban ke neraka di akhirat sepertimana mereka yang sesat fikirannya?

Islam meletakkan neraca keadilan dengan cara yang dipelihara melalui badan kehakiman dan sistemnya yang mengawal keadilan agar terpelihara dengan sebaik-baiknya. Pada masa yang sama, menghalang berlakunya kezaliman oleh kalangan mereka yang meremeh-temehkan proses undang-undang.

Islam menegaskan bahawa seseorang yang dituduh masih dianggap tidak bersalah selagi tidak dibuktikan bersalah. Maka, peranan media yang mengheret masyarakat awam supaya menghukum seseorang itu bersalah sebelum disabitkan hukuman adalah sangat besar dosanya.

Allah SWT ialah Tuhan yang Maha Adil dan wajib bagi-Nya bersifat adil, serta mustahil pula bagi-Nya bersifat zalim. Malah, Allah SWT mengharamkan zalim bagi diri-Nya sendiri sebelum diharamkan sifat itu kepada hamba-Nya khususnya yang bernama manusia. Allah SWT berfirman dalam sebuah hadis qudsi:

يَا عِبَادِي إِنِّي حَرَّمْتُ الظُّلْمَ عَلَى نَفْسِي، وَجَعَلْتُهُ بَيْنَكُمْ مُحَرَّمًا، فَلَا تَظَالَمُوا.

“Wahai hamba-hamba-Ku! Sesungguhnya Aku telah mengharamkan kezaliman ada pada diri-Ku dan Aku jadikan haram kepada kamu melakukannya, maka jangan sekali-kali kamu berlaku zalim.” (Riwayat Muslim 2577)

Maka, Allah yang Maha Adil tidak akan menjatuhkan hukuman ke atas hamba-Nya semata-mata dengan sifat-Nya yang Maha Mengetahui sahaja, tetapi melakukan proses kehakiman-Nya pada Hari Kiamat kelak.

Allah SWT memberikan tempoh yang panjang kepada hamba-Nya untuk bertaubat ketika berada di alam dunia semasa masih hidup. Peluang itu diberikan hingga nyawa mereka sampai ke kerongkong dan matahari berpusing naik dari arah barat menandakan terlalu hampirnya kiamat besar.

Kelak, di mahkamah Allah SWT di alam akhirat pula akan dibawa catatan para malaikat yang ditugaskan mencatat amalan manusia berserta segala saksi sesama manusia dan makhluk yang lain, termasuk saksi anggota jasad manusia. Hal ini dinyatakan oleh firman Allah SWT:

الْيَوْمَ نَخْتِمُ عَلَى أَفْوَاهِهِمْ وَتُكَلِّمُنَا أَيْدِيهِمْ وَتَشْهَدُ أَرْجُلُهُمْ بِمَا كَانُوا يَكْسِبُونَ٦٥

“Pada hari ini Kami materikan mulut mereka (sejurus); dan (memberi peluang kepada) tangan-tangan mereka memberitahu Kami (kesalahan masing-masing), dan kaki mereka pula menjadi saksi tentang apa yang mereka telah usahakan.” (Surah Yasin: 65)

Sekiranya begitu proses keadilan Allah SWT, maka sangatlah malang bagi negara dan masyarakat yang memberikan kebebasan kepada media. Sehingga ia boleh menjatuhkan hukuman mendahului keputusan oleh badan kehakiman yang berwibawa.

Namun, lebih malang lagi jika masyarakat yang tenggelam dalam kejahilan terdedah kepada tindakan menjatuhkan hukuman terhadap seseorang. Hal ini sebagaimana amaran yang telah diberikan oleh Allah SWT dalam al-Quran melalui firman-Nya:

يَا أَيُّهَا الَّذِينَ آمَنُوا إِنْ جَاءَكُمْ فَاسِقٌ بِنَبَإٍ فَتَبَيَّنُوا أَنْ تُصِيبُوا قَوْمًا بِجَهَالَةٍ فَتُصْبِحُوا عَلَى مَا فَعَلْتُمْ نَادِمِينَ٦

“Wahai orang-orang yang beriman! Jika datang kepada kalian seorang fasiq membawa sesuatu berita, maka selidikilah (untuk menentukan) kebenarannya, supaya kalian tidak menimpakan sesuatu kaum dengan musibah akibat kejahilan kalian (mengenainya). Sehingga menyebabkan kalian menyesali apa yang kalian telah lakukan.” (Surah al-Hujurat: 6)

Rasulullah SAW memberitahu secara mukjizat tentang peristiwa yang tidak berlaku pada zamannya, tetapi akan berlaku pada akhir zaman dan telah berlaku hari ini. Peristiwa tersebut ialah terdapat dalam kalangan manusia, golongan yang diseksa di alam barzakh (alam kubur).

Mereka mendapat seksaan hingga disangkut mata dan hidungnya menembusi leher dengan penyangkut besi. Keadaan itu sangat menyeksakan mereka disebabkan kerjanya sejak awal pagi hanyalah menyebarkan berita yang salah atau palsu ke seluruh pelosok dunia.

Firman Allah SWT:

الم١ ذَلِكَ الْكِتَابُ لَا رَيْبَ فِيهِ هُدًى لِلْمُتَّقِينَ٢ الَّذِينَ يُؤْمِنُونَ بِالْغَيْبِ وَيُقِيمُونَ الصَّلَاةَ وَمِمَّا رَزَقْنَاهُمْ يُنْفِقُونَ٣ وَالَّذِينَ يُؤْمِنُونَ بِمَا أُنْزِلَ إِلَيْكَ وَمَا أُنْزِلَ مِنْ قَبْلِكَ وَبِالْآخِرَةِ هُمْ يُوقِنُونَ٤ أُولَئِكَ عَلَى هُدًى مِنْ رَبِّهِمْ وَأُولَئِكَ هُمُ الْمُفْلِحُونَ٥

“Alif, Lam, Mim. (1); Kitab al-Quran ini, tiada sebarang keraguan padanya (tentang datangnya daripada Allah dan tentang kesempurnaannya); ia pula menjadi petunjuk bagi orang-orang yang bertaqwa. (2); Iaitu orang-orang yang beriman kepada perkara-perkara yang ghaib, dan mendirikan (mengerjakan) sembahyang serta membelanjakan (mendermakan) sebahagian daripada rezeki yang Kami berikan kepada mereka. (3); Dan juga orang-orang yang beriman kepada Kitab al-Quran yang diturunkan kepadamu (wahai Muhammad), dan Kitab-kitab yang diturunkan sebelum daripadamu, serta mereka yakin akan (adanya) Hari Akhirat (dengan sepenuhnya). (4); Mereka itulah kalangan yang tetap mendapat petunjuk daripada Tuhan mereka, dan merekalah orang-orang yang berjaya. (5)” (Surah al-Baqarah: 1-5)

Oleh itu, lebih parah jika manusia itu berperanan membawa pendekatan yang mengheret rakyat kepada melakukan perkara yang salah. Dalam pada itu, turut mengganggu para pemimpin dan penjawat awam yang benar-benar menunaikan amanah Allah SWT kepada seluruh hamba-Nya.

Abdul Hadi Awang
Presiden PAS


PAS nak sedarkan UMNO – PH musuh sebenar, bukan Bersatu

Mursyidul Am PAS, Datuk Hashim Jasin mendedahkan ‘rundingan diam-diam’ antara PAS dan pemimpin tertentu yang berjawatan dan berpengaruh di dalam UMNO untuk menyedarkan parti Melayu itu siapa musuh sebenar pada Pilihan Raya Umum Ke-15 (PRU-15) akan datang.

“PAS mahu menyedarkan UMNO bahawa musuh sebenar yang perlu dilihat pada PRU-15 adalah PH dan bukannya Bersatu.

“Nak bagi UMNO sedar siapa kita nak lawan. Dia bukan UMNO lawan PAS, lawan Bersatu, bukan begitu. Kalau boleh berpakat, kita berpakat,” katanya memetik laporan FMT hari ini.

Beliau berkata demikian ketika diminta mengulas rundingan antara dua parti itu seperti yang disahkan Setiausaha Agung PAS Datuk Seri Takiyuddin Hassan, 4 September lalu.

Takiyuddin sebelum ini menegaskan, PAS masih merundingkan kerjasama politik dengan UMNO, walaupun parti berteraskan Melayu itu menafikan secara terbuka sebarang usaha sedemikian bagi menghadapi PRU-15.

Takiyuddin enggan menyatakan kumpulan di dalam UMNO yang sedang berunding dengan PAS bagaimanapun, hanya berkata mereka mempunyai pendirian untuk berbuat demikian.

“Pemimpin (yang bercakap dengan PAS) mempunyai jawatan dan kedudukan untuk mengendalikan perbincangan,” kata Takiyuddin selepas Muktamar Tahunan Ke-68 di Kompleks PAS Kedah di Simpang Empat, dekat Alor Setar.

Mengulas lanjut, Hashim berkata akar umbi UMNO mahukan penyatuan MN namun ditolak “pemimpin atasan mereka”.

“Yang ada seorang kita kenal (tak mahu MN), dia yang sebut begitu. Adakah…(suara) majoriti atau akar umbi dalam UMNO sama dengan apa yang dicakapkan tu.

“Sekarang ni kita merasai akar umbi UMNO nak kepada perpaduan tu, terpulang kepada pemimpin dia,” katanya.

Agenda Daily difahamkan ada sesetengah pemimpin tertinggi di dalam barisan kepemimpinan UMNO yang mahu bekerjasama dengan PAS yang menganggotai Perikatan Nasional (PN) bersama Bersatu, Gerakan dan STAR.

Untuk rekod, memang wujud kumpulan pemimpin UMNO yang menentang pendirian Zahid menolak kerjasama dengan PN, khususnya PAS.